Tahun Baru Cina 2022: Aktiviti makan keluarga, ziarah dibenarkan

PUTRAJAYA, 16 Jamadilakhir 1443H, Rabu – Putrajaya hari ini mengumumkan prosedur operasi standard (SOP) bagi sambutan Tahun Baru Cina 2022 yang lebih longgar berbanding tahun lepas termasuk berkaitan kebenaran acara makan keluarga (‘family reunion dinner’) dan aktiviti ziarah.

Menteri Perpaduan Negara Datuk Halimah Mohamed Sadique berkata, acara makan keluarga pada 31 Januari ini dibenarkan bersama ahli keluarga dan saudara-mara, tidak seperti tahun lepas dihadkan hanya 15 ahli keluarga yang tinggal dalam jarak 10 kilometer radius.

Beliau berkata, penganjuran rumah terbuka bagi perayaan itu bagaimanapun tidak dibenarkan tetapi resepsi Tahun Baru Cina dibenarkan melibatkan individu yang mendapat jemputan sahaja dengan 50 peratus kapasiti ruang.

Halimah berkata, resepsi yang dianjurkan syarikat atau persatuan perlu dilakukan di dalam dewan atau restoran dan bukan di tempat terbuka serta sesi majlis tidak boleh dibuat secara berterusan seperti rumah terbuka.

“Resepsi hanya bagi mereka yang dijemput sahaja boleh hadir dan selepas habis aktiviti makan, tiada pusingan kedua,” katanya dalam sidang media mengenai SOP Sambutan Tahun Baharu Cina 2022 bersama Menteri Pengangkutan Datuk Seri Dr Wee Ka Siong, hari ini.

Halimah berkata, upacara sembahyang di rumah ibadat selain Islam pada 1 dan 2 Februari adalah dibenarkan dengan mengikut SOP Pelan Pemulihan Negara Fasa 4, selain sembahyang khas ‘Hokkien Clan’ pada 8 dan 9 Februari serta aktiviti keagamaan di halaman rumah masing-masing pada waktu malam.

Sembahyang Chap Goh Mei di rumah ibadat pada 15 Februari juga dibenarkan mengikut SOP Pelan Pemulihan Negara Fasa 4, katanya.

Halimah berkata, turut dibenarkan adalah persembahan tarian singa, naga dan harimau yang tertakluk kepada SOP industri kreatif.

“SOP disediakan demi keselamatan masyarakat dan penganut,” katanya yang berharap perayaan itu disambut dengan kemeriahan dalam suasana selamat.

Sementara itu, Wee berkata, SOP sambutan Tahun Baru Cina kali ini lebih longgar tidak seperti tahun lepas yang hanya disambut di rumah.

“SOP ini telah dibincangkan dengan teliti dalam tiga kali perbincangan melibatkan pelbagai pihak berkepentingan,” katanya.

Wee yang juga Presiden MCA berkata, parti itu akan menganjurkan resepsi Tahun Baru Cina tahun ini tetapi hanya melibatkan jemputan yang terhad.

Maklumat lanjut berhubung resepsi itu akan diumumkan Setiausaha Agung MCA Datuk Chong Sin Woon, katanya serta menambah MCA akan mematuhi SOP untuk memberikan contoh yang baik pada resepsi itu. – Bernama


Lelaki langgar polis direman 7 hari

GEORGE TOWN, 6 Ramadan 1442H, Ahad – Lelaki yang melanggar Konstabel Muhammad Iqbal Mazlan sehingga menyebabkan kematian anggota polis itu dalam kejadian awal pagi semalam, direman selama tujuh hari hingga 24 April ini bagi membantu siasatan.

Ketua Polis Daerah Timur Laut, ACP Soffian Santong berkata, perintah reman itu dikeluarkan oleh Mahkamah Majistret George Town hari ini.

Kes itu disiasat menurut Seksyen 302 Kanun Keseksaan iaitu bunuh, katanya ketika dihubungi Bernama di sini.

Menurut Soffian, penganggur berusia 35 tahun itu turut disiasat mengikut Seksyen 186 kanun sama iaitu menghalang penjawat awam menjalankan tugas.

Dalam kejadian itu, Muhammad Iqbal, 22, serta dua rakan setugasnya sedang menjalankan rondaan di Jalan Scotland pada 1 pagi sebelum terserempak dengan seorang lelaki menunggang motosikal dalam keadaan mencurigakan.

Pihak polis meminta lelaki itu berhenti namun dia terus memecut laju ke jalan utama, menyebabkan ketiga-tiga anggota terbabit mengejar suspek.

Suspek yang menunggang secara berbahaya bertindak melanggar motosikal dinaiki Muhammad Iqbal, menyebabkan dia terjatuh dan kepalanya terhantuk pada tebing jalan sebelum disahkan meninggal dunia di lokasi.

Suspek yang dipercayai tokan dadah itu pula berjaya ditahan oleh dua lagi anggota di lokasi sama. – Bernama


UMNO bangkit bukan kerana PAS: Mohamad Hasan

KUALA LUMPUR, 26 Jamadilakhir 1443H, Sabtu – Datuk Seri Mohamad Hasan nampaknya dengan yakin menyatakan bahawa UMNO bangkit semula bukan kerana ‘ubatan mujarab’ PAS, sebaliknya kerana dukungan orang Melayu terhadap UMNO.

Timbalan Presiden UMNO itu turut menyatakan bahawa UMNO juga bangkit kerana buruknya prestasi kerajaan Pakatan Harapan (PH) dan Perikatan Nasional (PN).

Justeru, beliau tidak terkesan seandainya PAS menggelar UMNO dengan gelaran ‘itik tempang’ sekalipun.

“Gelarlah dengan apa pelbagai gelaran apa pun – itik, angsa, harimau dan sebagainya kerana hakikatnya UMNO masih lagi parti Melayu terbesar,” katanya.

Tidak cukup dengan itu, katanya lagi, tanpa UMNO, PAS juga tidak boleh menjadi sebahagian daripada kerajaan Persekutuan hari ini.

“PAS tahu, tanpa UMNO parti itu tidak akan dapat kekal menjadi sebahagian dalam kerajaan Persekutuan selepas pilihan raya umum (PRU) nanti.

“Oleh itu, jika PAS merasakan Barisan Nasional (BN) tidak lagi relevan, pulangkanlah kepada rakyat untuk memutuskannya dan biarlah rakyat juga memutuskan sama ada PAS dan Perikatan Nasional (PN) masih relevan atau tidak,” katanya.

Terdahulu, Presiden PAS, Tan Sri Abdul Hadi Awang menyatakan kekesalan terhadap sikap segelintir pemimpin UMNO yang seolah-olah lupa diri walaupun PAS bertungkus-lumus menyelamatkan parti itu selepas tewas pada Pilihan Raya Umum Ke-14 (PRU14).

Abdul Hadi menyifatkan tindakan UMNO sebagai tidak bermoral kerana mereka bersama-sama terlibat dalam gagasan Muafakat Nasional (MN).

“PAS bukan mahu mengajar itik berenang, kita cuma nak selamatkan itik yang patah kaki dalam PRU14.

“Tetapi, malangnya apabila kaki sudah sembuh, itik itu mahu berenang sendiri dan tinggalkan kita. Benda ini tidak bermoral,” katanya kepada pemberita selepas menyampaikan kuliah mingguan di Masjid Rusila.


Kedah mungkin beralih ke fasa 2 PPN pada Oktober

POKOK SENA, 3 Muharram 1443H, Khamis – Kedah mungkin dapat beralih kepada Fasa Dua Pelan Pemulihan Negara (PPN) pada Oktober ini, jika kadar vaksinasi rakyat di negeri ini meningkat sekali gus mencapai sasaran imuniti kelompok ditetapkan sebanyak 70 peratus.

Pengerusi Jawatankuasa Kesihatan dan Kerajaan Tempatan negeri, Datuk Dr Mohd Hayati Othman berkata setakat ini kadar vaksinasi di Kedah adalah kira-kira 40 peratus untuk dos pertama, manakala lebih 20 peratus bagi dos kedua.

“Nilai ambang kadar penggunaan katil di Unit Rawatan Rapi (ICU) tidak akan diambil kira sebagai kriteria untuk Kedah beralih ke fasa dua, memandangkan ia satu proses yang lambat berikutan kini masih berada pada tahap melebihi 80 peratus.

“Oleh kerana kita nampak katil di ICU ini lambat (untuk berkurangan) kita akan guna kadar vaksinasi, kriteria ini mungkin akan diubah, tidak menggunakan (jumlah) penggunaan katil di ICU, maknanya kalau jumlah vaksinasi meningkat walaupun katil ICU kita nampak tinggi, kita akan selaraskan balik,” katanya.

Beliau berkata kepada pemberita semasa Program Mobilisasi Vaksin Komuniti (MOVAK) Dos Dua Daerah Pokok Sena di sini hari ini.

Program yang diinisiatifkan oleh Kementerian Perpaduan Negara dan Kementerian Perumahan dan Kerajaan Tempatan itu melibatkan 350 penerima yang mendapatkan suntikan vaksin dos kedua hari ini.

Sementara itu, Dr Mohd Hayati berkata, Langkawi disasarkan akan mencapai imuniti kelompok sebelum September, bagi membolehkan pelaksanaan gelembung pelncongan yang dijangka beroperasi bulan depan dan kini kadar vaksinasi penduduk telah mencecah 50 peratus untuk dos pertama.- Bernama


MoU kerajaan-pembangkang: DAP jangan kelirukan rakyat

PASIR MAS, 18 Syaaban 1443H, Isnin – Menteri Komunikasi dan Multimedia, Tan Sri Annuar Musa mengingatkan DAP supaya jangan sesekali mengeluarkan kenyataan yang boleh mengelirukan rakyat terutama mengenai Memorandum Persefahaman (MoU) antara kerajaan dan pembangkang daripada gabungan Pakatan Harapan (PH).

Annuar yang merupakan Ahli Jawatankuasa Rundingan dan Pelaksana MoU itu berkata, sehingga kini 80 peratus perkara dalam MoU berkenaan telah dan sedang dilaksanakan.

“Terdapat beberapa perkara sahaja lagi seperti cadangan mengehadkan tempoh jawatan Perdana Menteri dan undang-undang berkaitan Anti Lompat Parti yang belum dilaksanakan, selebihnya dalam proses pelaksanaan dan berjalan dengan baik.

Oleh itu, saya nasihatkan kepada DAP supaya tidak mengeluarkan kenyataan boleh mengelirukan rakyat seolah-seolah tidak ada persefahaman antara kerajaan dan parti pembangkang,” katanya kepada pemberita selepas menyampaikan bantuan sumbangan banjir kepada 150 penduduk Kampung Serongga dekat Repek, di sini hari ini.

Mengulas lanjut, Annuar berkata, kerajaan di bawah kepimpinan Perdana Menteri, Datuk Seri Ismail Sabri Yaakob tidak akan sesekali tunduk dengan segala ugutan daripada mana-mana parti politik mengenai perkara yang boleh mengelirukan rakyat.

“Sebagai contoh semalam, Setiausaha Agung DAP Lim Guan Eng (kini Pengerusi DAP Kebangsaan) kata nak tamatkan MoU antara kerajaan dan PH jika Rang Undang-undang (RUU) Perlembagaan (Pindaan) 2022 berhubung Anti Lompat Parti tidak diluluskan di Parlimen.

Ingin saya jelaskan, persefahaman ini berdasarkan komitmen dan keikhlasan tapi kalau DAP cuba mengugut, saya ingin tegaskan kerajaan tidak akan tunduk dengan mana-mana ugutan,” katanya.

Annuar yang juga Ahli Parlimen Ketereh berkata banyak perkara perlu dilihat mengenai RUU berkaitan Anti Lompat Parti itu seperti perlembagaan, takrifan lompat parti dan persetujuan daripada semua parti politik.

“Dalam laporan terbaharu daripada Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar memaklumkan beliau telah membuat rundingan awal dengan beberapa parti politik.

”Malah ada yang meminta supaya mengambil masa sedikit untuk melakukan perbincangan dengan ahlinya berhubung perkara tersebut jadi bagi saya tidak timbul soal lulus atau tidak,” katanya.

Semalam, media melaporkan DAP akan mendapatkan kepastian daripada kerajaan berhubung tarikh muktamad pembentangan RUU berkaitan Anti Lompat Parti di Parlimen.

Guan Eng berkata, parti itu akan mendapatkan kepastian daripada Ismail Sabri berhubung perkara itu, jika tidak, MoU antara kerajaan dan pembangkang daripada gabungan PH akan terbatal secara automatik.

Sebelum ini, Wan Junaidi dilaporkan berkata, rang undang-undang bagi Anti Lompat Parti itu akan dibentangkan di Dewan Rakyat hanya selepas pandangan serta input semua pihak terlibat diperoleh dan semua sesi libat urus tamat.

MoU ditandatangani pada September lepas oleh Ismail Sabri dan pemimpin-pemimpin parti dalam gabungan PH sepakat bahawa Parlimen tidak akan dibubarkan sebelum 31 Julai ini. – Bernama


Mufti Baitulmaqdis kecam tindakan gali lubang di kawasan Masjid Al-Aqsa

BAITULMAQDIS, 27 Zulkaedah 1443H, Isnin – Mufti Besar Baitulmaqdis dan Palestin, Mohammad Hussein mengecam tindakan Pihak Berkuasa Antikuiti Israel (IAA) dan kumpulan peneroka haram Yahudi, Elad yang menggali lubang di kawasan di Masjid al-Aqsa.

Tindakan dilakukan IAA yang bekerjasama dengan kumpulan peneroka Elad itu hanya akan menyebabkan bangunan masjid itu runtuh.

“Sehingga kini penggalian lubang berterusan dan tidak henti-henti sejak beberapa hari lalu dan terbaharu mereka meningkatkan usaha lagi menggali di beberapa tempat lain di kawasan masjid ini yang ternyata boleh membahayakan keadaan,” katanya.

Pada masa sama, Mohammad Hussein turut mengecam rancangan Israel mendaftar pemilikan harta sekitar kawasan Masjid Al Aqsa di atas nama peneroka haram.

Beliau memberi amaran langkah berbahaya itu merupakan usaha kumpulan berkenaan untuk menguasai Baitulmaqdis.

Beliau menyifatkan tindakan itu sebagai cubaan sabotaj selain cubaan untuk mengubah ciri sejarah dan keagamaan tapak bersejarah tersebut.

Sebelum ini, pihak berkuasa agama Islam di Baitulmaqdis Timur mempersoalkan kerja penggalian mencurigakan oleh Israel, di sekitar Masjid al-Aqsa.

Majlis Wakaf Islam, Hal Ehwal dan Tanah Suci berkata, kerja itu dijalankan di kawasan bersebelahan dengan kawasan di luar Masjid al-Aqsa oleh agensi antikuiti Israel dan kumpulan peneroka haram, Elad.

“Sekumpulan pekerja dengan jentolak dan peralatan penggali bekerja dengan tergesa-gesa serta mencurigakan di kawasan itu,” kata pihak berkuasa itu dalam satu kenyataan.

Tanah dialihkan dan lubang sedang dibuat di dinding ke arah selatan masjid. – Agensi


Warga Palestin mati ditembak di dada, paha oleh rejim Zionis

TEBING BARAT, 2 Zulkaedah 1443H, Khamis – Seorang lelaki Palestin ditembak mati ketika tentera rejim Zionis melancarkan serbuan di bandar Yabad di Tebing Barat yang diduduki.

Menurut Kementerian Kesihatan Palestin, Bilal Awad Tawfiq Kabha, 24, terbunuh selepas ditembak di dada serta paha, dan tiba dalam keadaan kritikal di Hospital Kerajaan Jenin, semalam.

Enam orang lain turut cedera dengan kesan tembakan, tiga daripadanya kritikal.

Sumber tempatan memberitahu agensi berita Palestin Wafa bahawa tentera Israel sedang melakukan serbuan ke atas rumah keluarga Diya Hamarshah – yang melakukan serangan mengorbankan lima warga Israel pada Mac – dia kemudian ditembak mati oleh polis.

Tentera Israel diiringi kira-kira 30 kenderaan ketenteraan termasuk sebuah jentolak.

Wafa juga melaporkan bahawa peneroka Israel menyerang kereta milik rakyat Palestin di Yabad.

Tentera Israel mengesahkan kepada akhbar The Times of Israel bahawa mereka sedang menjalankan operasi untuk merobohkan rumah Hamarshah.

Rakaman video yang disiarkan di laman Twitter menunjukkan kenderaan berperisai Israel melalui bandar Palestin pada waktu malam.

Rejim Zionis sering memusnahkan rumah individu yang dipersalahkan untuk serangan ke atas rakyatnya.

Tindakan itu – yang sering mencetuskan ketegangan – dikutuk oleh pengkritik sebagai satu bentuk hukuman kolektif.

Dalam beberapa bulan kebelakangan ini, negara pengganas Israel melakukan serbuan hampir setiap hari di dalam dan sekitar perkampungan Jenin di Palestin.

Bulan lalu, tokoh kanan Palestin di Jenin, Daoud al-Zubaidi meninggal dunia akibat kecederaan yang dialaminya dalam serbuan Israel di bandar berkenaan.

Serbuan itu berlaku dua hari selepas seorang askar Israel menembak dan membunuh wartawan Al Jazeera, Shireen Abu Akleh ketika pencerobohan yang sama ke atas kem.

Pembunuhan Shireen dan serangan seterusnya terhadap pengebumian wartawan veteran itu mengundang kecaman meluas antarabangsa terhadap Israel dan menyerlahkan sejarah panjangnya menyasarkan wartawan Palestin. – Agensi


PRN Johor: Saingan sengit antara BN, PN di DUN Endau

MERSING, 6 Syaaban 1443H, Khamis – Kira-kira tiga jam perjalanan dari bandar raya Johor Bahru, Endau merupakan antara destinasi peranginan di Johor yang mempunyai daya tarikan tersendiri terutama perkampungan nelayan dan pantainya yang indah.

Kawasan Dewan Undangan Negeri (DUN) Endau yang biasanya tenang, ketika ini agak ‘meriah’ berikutan kempen Pilihan Raya Negeri (PRN) Johor yang bermula sejak 26 Feb lepas, melibatkan pertandingan lima penjuru.

Saingan sengit dilihat melibatkan penyandang kerusi DUN itu Alwiyah Talib yang mewakili Perikatan Nasional (PN) dan Ketua UMNO Bahagian Mersing, Mohd Youzaimi Yusof mewakili Barisan Nasional (BN) yang mahu merampas kembali kerusi itu. Pada Pilihan Raya Umum Ke-14 (PRU14), Alwiyah menang atas tiket BN tetapi kemudian bertindak keluar UMNO dan menyertai Bersatu.

Dalam kempen PRN Johor ini, kedua-dua mereka tampil dengan pelbagai idea dalam membangunkan DUN Endau dan membantu menangani masalah masyarakat setempat.

Bagi Mohd Youzaimi, 48, biarpun kali pertama bertanding dalam pilihan raya, beliau percaya BN mampu merampas semula kerusi DUN Endau yang merupakan kubu kuat parti itu sejak dahulu lagi.

“Setakat ini penerimaan pengundi amat menggalakkan. Ramai pengundi nyatakan sokongan namun mereka meletakkan syarat dan memberi amaran kepada saya supaya jangan lompat parti apabila menang nanti, sekiranya benar-benar mahu berikan khidmat terbaik kepada rakyat,” katanya kepada Bernama.

Mohd Youzaimi berkata, pembinaan jambatan Mersing yang baharu antara perkara yang akan beliau perjuangkan sekiranya dapat merampas semula kerusi DUN Endau pada PRN kali ini.

Beliau berkata, cadangan pembinaan laluan bertingkat dan jambatan baharu bakal mengubah landskap Mersing sebagai bandar yang lebih membangun sekali gus menyelesaikan masalah kesesakan terutama ketika musim cuti sekolah dan perayaan.

“Jambatan Mersing yang menjadi jalan perhubungan Bandar Mersing dengan bandar-bandar besar yang lain perlu dibaik pulih bagi mengelakkan kesesakan pada hari perayaan. Perkara ini dah banyak kali dijanjikan pihak tertentu dan insya-Allah sekiranya Datuk Hasni Mohammad dipilih menjadi Menteri Besar selepas PRN ini jambatan baharu Mersing akan dapat dibina,” katanya.

Berpengalaman dalam aktiviti kemasyarakatan dan pembangunan, Mohd Youzaimi juga mahu memperjuangkan pembinaan perumahan mampu milik bagi memastikan penduduk Endau terutama pasangan yang baru mendirikan rumah tangga dapat memiliki rumah.

Katanya, sehingga kini, golongan muda di Endau masih bergelut untuk memiliki kediaman, sedangkan populasi mereka semakin bertambah namun kawasan perumahan yang dibina di kawasan sekitar ketika ini melebihi kemampuan mereka.

Bagi Alwiyah pula, masih ramai yang belum mengenali kawasan itu sebagai lokasi riadah dan percutian keluarga, justeru perkara itu merupakan antara agenda yang akan diberi perhatian sekiranya beliau dipilih sekali lagi dalam PRN Johor, sekali gus membantu merancakkan kembali ekonomi penduduk Endau.

“Sekiranya promosi mengenai keunikan dan keindahan kawasan-kawasan ini dapat diperbanyakkan, jalan menuju ke destinasi ini dibaik pulih, kemudahan diselenggara, pasti ia dapat menarik lebih ramai pelancong untuk berkunjung ke Endau dan penduduk setempat akan mendapat faedahnya,” katanya ketika ditemui di Felda Endau.

Dikenali penduduk tempatan sebagai ‘Kak Awi’, wanita berusia 60 tahun ini juga berikrar untuk memastikan masalah penagihan dadah di Endau dapat dikurangkan melalui kerjasama rapat dengan Agensi Antidadah Kebangsaan (AADK) Mersing.

Dinobat sebagai Ikon AADK Mersing pada awal tahun ini, Alwiyah sering mengikuti aktiviti pemutihan yang dilaksana AADK dan bersedia mendekati serta membantu golongan penagih untuk pulih seterusnya keluar daripada kegiatan haram itu.

Kemeriahan kempen PRN di DUN Endau jelas kelihatan dengan kehadiran pemimpin utama daripada BN mahupun PN, yang hari ini menerima kehadiran Pengerusi PN Tan Sri Muhyiddin Yassin bagi membantu kempen Alwiyah.

Daripada BN adalah Pengerusi BN Datuk Seri Dr Ahmad Zahid Hamidi, Timbalan Pengerusi BN Datuk Seri Mohamad Hasan dan Pengerusi Lembaga Penasihat BN Datuk Seri Najib Tun Razak yang berkempen di Endau sebelum ini, selain kehadiran Perdana Menteri Datuk Seri Ismail Sabri Yaakob yang juga Naib Presiden UMNO semalam.

Kerusi DUN Endau menyaksikan pertandingan antara Alwiyah, Mohd Youzaimi, Mohammad Fakrulradzi Mahmud mewakili Pakatan Harapan, Mohd Noorhisyam Ibrahim daripada Parti Pejuang Tanah Air (Pejuang) dan calon Bebas Ismail Don.

Suruhanjaya Pilihan Raya menetapkan pengundian PRN Johor pada Sabtu ini. – Bernama


Gerik, Bugaya wajar diisytihar darurat elak PRK, ancaman COVID-19

Oleh Athirah Huda Zalhe

BANGI, 4 Rabiulakhir 1442H, Jumaat – Sudah tiba masanya untuk Ahli-Ahli Parlimen meminda atau memasukkan peruntukan baharu dalam Akta Pilihan Raya 1954, selaras dengan keadaan negara yang sedang berdepan pandemik COVID-19.

Pengamal Perubatan dan Kesihatan Muslim Malaysia (I-Medik) melihat terdapat keperluan untuk peruntukan baharu dimasukkan, berhubung kebenaran menangguhkan pelaksanaan pilihan raya yang merisikokan penularan wabak menjadi lebih buruk.

Ketua Unit Kesihatan Awam I-Medik, Dr Mohd Ihsanuddin Abas berkata, sekiranya Yang di-Pertuan Agong tidak mengisytiharkan darurat di Parlimen Batu Sapi, pilihan raya kecil (PRK) di kawasan itu pasti sudah diadakan.

“Kita mengalu-alukan tindakan kerajaan untuk meminta perkenan Yang di-Pertuan Agong untuk mengumumkan darurat di Parlimen Batu Sapi bagi mengelakkan PRK.

“Ini berkaitan kesan peningkatan kes COVID-19 selepas PRN (Pilihan Raya Negeri) Sabah yang telah menyebabkan lebih 24,000 kes dan 180 kematian,” katanya kepada Ismaweb.net, hari ini.

Dr Mohd Ihsanuddin berkata, pengisytiharan darurat itu adalah wajar dengan keadaan kes di Sabah yang kekal tinggi, dan pada masa sama berharap kerajaan mempertimbang meminda peruntukan berkaitan pilihan raya sewaktu krisis pandemik.

Justeru, beliau berkata, dua lagi kawasan membabitkan Parlimen Gerik dan Dewan Undangan Negeri (DUN) Bugaya juga wajar diisytiharkan darurat bagi mengelakkan PRK perlu diadakan.

“Setiap PRK yang diadakan akan membelanja jutaan ringgit dan dalam keadaan pandemik sekarang menyebabkan penyebaran jangkitan lebih meluas.

“Kerusi berkenaan boleh sahaja dibiarkan kosong atau diserahkan kepada parti yang menyandangnya pada PRU (pilihan raya umum) sebelum ini,” katanya.

Beliau turut mencadangkan supaya undang-undang larangan lompat parti juga diwujudkan supaya tiada lagi kes pertukaran kerajaan, sehingga memaksa pilihan raya berulang kali atau krisis politik.

“Jadi, tidak perlu lagi isu sama ada perlu PRK di Parlimen Gerik dan DUN Bugaya jika akta pilihan raya berkenaan dipinda,” katanya.


Salji tebal tambah sengsara pelarian Syria

DAMSYIK, 25 Jamadilakhir 1443H, Jumaat – Salji tebal yang menyelubungi kem-kem di barat laut Syria menyukarkan pelarian untuk meneruskan aktiviti harian mereka.

Lebih menyedihkan, mereka hanya berkumpul di bawah kem tanpa sebarang persiapan dan bekalan sehingga memberi kesan buruk kepada kesihatan dalam keadan cuaca sejuk.

Seorang pelarian Abu Hussan yang terpaksa berteduh di bawah kem pelarian bersama ahli keluarga di bandar Jisr al-Shughur.

“Kami tiada kasut dan terpaksa berjalan di atas salji tebal, kanak-kanak berdepan ‘kesakitan’ apabila terpaksa berjalan tanpa kasut,” katanya.

Pejabat Penyelaras Hal Ehwal Kemanusiaan Pertubuhan Bangsa-Bangsa Bersatu (OCHA) memaklumkan, sebanyak 227 tapak kem pemindahan sementara di landa salji tebal sejak 18 Januari lalu.

Malah, sebanyak 545 kem dilaporkan musnah dan 9,125 khemah musnah disebabkan ribut salji yang melanda kawasan tersebut.

Di Lubnan, pelarian bergelut untuk mendapatkan bekalan bahan api untuk aktiviti pemanasan berikutan cuaca sejuk melampau sehingga berada dalam keadaan menggigil sepanjang masa.

Keadaan sangat teruk berlaku di bandar Arsal, kawasan pergununangan di sempadan Syria apabila puluhan keluarga dan lebih 70,000 pelarian berdepan musim sejuk melampau.

Menurut Datuk Bandar Arsal, Basel Hujeiri, kebanyakan pelarian tidak mampu membeli bahan api untuk pemanasan.

Di negara jiran Jordan, salji lebat menutup jalan raya di ibu negara, Amman dan menjadikan keadaan pemanduan berbahaya di kebanyakan negara.

Mesir mencatatkan musim sejuk paling sejuk dalam tempoh satu dekad, dengan suhu setinggi tujuh hingga lapan darjah Celsius.

Sementara itu, jabatan Meteorologi menjangkakan salji melanda dengan suhu dijangka di bawah paras beku dalam beberapa hari ini. – Agensi


Keberkesanan vaksin dapat dilihat dalam tempoh tiga hingga empat bulan

Oleh Ainul Illia Meor Suzurudin

BANGI, 5 Zulhijjah 1442H, Khamis – Lonjakan kes harian COVID-19 bukan sesuatu yang mengejutkan dan telah dijangka selari dengan peningkatan ujian saringan bersasar.

Presiden Ikatan Pertubuhan Pengamal Perubatan & Kesihatan Muslim Malaysia (I-Medik), Prof Dr Azizi Ayob berkata, indikator yang perlu dilihat adalah pada kadar positif yang mana masih tinggi ketika ini.

Katanya, kadar positif berdasarkan ujian saringan meningkat dari 5 peratus hingga 9.2 peratus.

“Lebih banyak kita buat ujian, maka lebih banyak kes positif. Pada peringkat awal hanya 70,000 hingga 80,000 sahaja ujian dilakukan. Dan yang saya difahamkan semalam, sekitar 110,000 ujian telah dilaksanakan.

“Jadi indikator terbaik adalah kita lihat positivity rate (kadar positif) ujian tersebut. Saya sebagai petugas barisan hadapan yang terbabit di makmal COVID-19, kita tidak terkejut jumlah ini.

“Kita tahu kadar positif itu masih tinggi. Jadi kalau nak kurangkan kes itu, ujian kena dikurangkanlah. Misalnya jika ujian saringan hanya 80,000 dengan kadar positif 9.2 peratus, baru 7,200 kes sahaja akan dicatatkan,” katanya kepada Ismaweb.net, hari ini.

Dalam pada itu, Prof Azizi berkata, trend penurunan kes masih lagi kabur kerana Malaysia belum sampai kemuncaknya lagi.

“Kita masih lagi tidak dapat melihat trend penurunan mahupun kemuncak kes. Agak sukar untuk menentukan bila akan berlaku peak (kemuncak) ini sebelum kita akan mencapai tahap plateau, kemudian penurunan.

“Saya belum boleh menjangkakan kemuncak ini akan berlaku dalam masa dua tiga hari ini,” katanya.

Sementara itu, mengulas mengenai keberkesanan vaksin dan kaitannya dengan penurunan kes, beliau berkata, ia akan memakan masa selama tiga hingga empat bulan untuk menampakkan kesan.

Katanya, vaksin memerlukan masa untuk menghasilkan kesan yang optima dan untuk mencapai itu sekurang-kurangnya 80 peratus penduduk perlu divaksin.

Beliau menjelaskan, vaksin tidak berfungsi untuk membunuh virus tetapi ia merangsang sistem daya lawan jangkitan (sistem imuniti) tubuh membentuk imuniti serta boleh mengurangkan risiko keseriusan apabila dijangkiti COVID-19.

“Tempoh matang selepas terima dua dos vaksin pula akan mengambil masa antara 14 hari hingga 21 hari. Baru ia membina perlindungan (imuniti) terhadap virus yang menyebabkan COVID-19,” katanya.

Bagi mempercepatkan penurunan kes, maka katanya, pemberian vaksin perlu diberikan pada kadar yang lebih cepat dan banyak iaitu sekitar 500,000 dos sehari.

Selain itu, pesakit kategori 3 dan 4 perlu diberi rawatan aktif tambahan kepada rawatan sedia ada seperti ‘MSC Secretome dan Exosome CD24’ yang sedang digunakan di beberapa hospital luar negara.

“Hotel-hotel, hostel dan asrama di Lembah Klang juga boleh ditukar secara sementara untuk penempatan pesakit COVID-19 kategori 2 dan 3,” katanya.

Dalam perkembangan terbaharu, kes jangkitan COVID-19 di seluruh negara hari ini melonjak kepada 13,215 kes, berbanding semalam, 11,618 kes.

Ketua Pengarah Kesihatan, Tan Sri Dr Noor Hisham Abdullah berkata, Selangor mendahului jumlah jangkitan dengan 6,120 kes diikuti Negeri Sembilan (1,603 kes) dan Kuala Lumpur (1,499 kes).


Kebakaran hutan Evros diisytihar terbesar di Greece dalam 20 tahun

ATHENS, 8 Safar 1445H, Jumaat – Kebakaran hutan di wilayah Evros timur laut Greece pada Sabtu lalu adalah yang terbesar direkodkan di negara itu dalam tempoh dua dekad lalu, menurut Balai Cerap Negara Athens.

Mengulas mengenai data disediakan perkhidmatan pemetaan Copernicus Suruhanjaya Eropah, balai cerap berkata, 292,587 hektar kawasan hutan telah terbakar menjadi abu akibat kebakaran di kawasan Alexandroupolis dan Dadia di rantau itu setakat 23 Ogos lalu.

Katanya, 1.7 hektar kawasan hutan telah terbakar di negara ini dalam 16 kebakaran hutan terbesar sejak 2007, termasuk yang paling teruk direkodkan di Evros.

Pesuruhjaya Eropah bagi Pengurusan Krisis, Janez Lenarcic berkata, kebakaran hutan di Alexandroupolis adalah yang terbesar pernah dihadapi Kesatuan Eropah.

“Kita mesti terus memperkukuh usaha pencegahan dan kesiapsiagaan nasional dan kolektif memandangkan musim kebakaran yang lebih buruk,” katanya.

Kebakaran hutan di Greece didorong oleh angin kencang dan suhu tinggi menyebabkan api terus marak untuk hari keenam.- Agensi


Rakyat Korea Utara masih di Malaysia adalah peserta MM2H: KPN

KUALA LUMPUR, 21 Syaaban 1442H, Sabtu – Semua rakyat Korea Utara yang masih berada di Malaysia adalah peserta Program Malaysia Rumah Keduaku (MM2H) yang telah dikenal pasti pergerakan mereka, kata Ketua Polis Negara Tan Sri Abdul Hamid Bador.

Berikutan itu, beliau berkata pihaknya menyerahkan kepada Jabatan Imigresen dan Kementerian Dalam Negeri (KDN) untuk menentukan masa depan mereka sama ada perlu pulang ke Korea Utara atau sebaliknya, susulan keputusan Pyongyang menamatkan hubungan diplomatik dengan Kuala Lumpur.

“Saya beri jaminan keadaan negara masih terkawal, ” katanya kepada Bernama.

Kelmarin, laporan Daily NK mendakwa Korea Utara tidak memanggil pulang ratusan pekerja termasuk ejen rahsia Jabatan Perindustrian Pembekalan Senjata (MID) negara itu yang menjalankan penyeludupan barang mewah serta senjata di negara ini.

Laporan itu turut mendakwa, MID terbabit dengan kegiatan penyeludupan senjata dan mereka menjadikan Malaysia sebagai negara transit sebagai laluan bagi menyeludup senjata Korea Utara ke Iran, Syria dan Emiriah Arab Bersatu (UAE), termasuk ‘mengimport’ senjata dari negara lain ke Korea Utara.

Terdahulu, Menteri Kanan (Kluster Keselamatan) Datuk Seri Ismail Sabri Yaakob menyatakan kerajaan belum menerima laporan berhubung dakwaan mengatakan Korea Utara masih membenarkan ejen perisik mereka menjadikan Malaysia sebagai transit untuk membeli senjata dan barangan mewah.

Pada 21 Mac lepas, kesemua kakitangan diplomatik Kedutaan Korea Utara dan tanggungan mereka di Malaysia, berlepas pulang ke negara mereka susulan keputusan Pyongyang menamatkan hubungan diplomatik dengan Kuala Lumpur pada 19 Mac lepas.

Pyongyang mengumumkan ia menamatkan hubungan diplomatik dengan Malaysia, apabila mahkamah Malaysia memutuskan seorang ahli perniagaan Korea Utara boleh diekstradisi ke Amerika Syarikat, untuk menghadapi pertuduhan pengubahan wang haram.

Malaysia dan Korea Utara mewujudkan hubungan diplomatik pada 1973, serta mengecapi pelbagai pencapaian diplomatik dan perdagangan hinggalah pada 2017, apabila Kim Jong-nam iaitu abang tiri pemimpin Korea Utara Kim Jong-un, dibunuh di Malaysia. – Bernama


Ada banyak lagi tanah di Pahang diceroboh secara haram?

BANGI, 5 Rabiulakhir 1442H, Sabtu – Jangan sangka kes pencerobohan tanah secara haram hanya berlaku di Raub, Pahang sahaja, dakwa Pertubuhan Pembela-Pembela Islam (PEMBELA).

Badan bukan kerajaan (NGO) itu mendakwa, masih banyak lagi daerah di negeri Pahang di mana hutan simpan mahupun tanah kerajaan diceroboh oleh pihak tertentu untuk mengaut hasil secara haram.

“Boleh dikatakan hampir di semua daerah di negeri Pahang ada masalah ini.

“Sebab itulah kita bersungguh mahu hantar memorandum dan bersemuka dengan Menteri Besar Pahang bagi menyampaikan kegusaran rakyat,” katanya dalam hantaran di laman Facebook, hari ini.

Kata PEMBELA, antara empat kes paling popular di negeri terbesar Semenanjung itu, bagi tahun ini sahaja termasuk di Raub, Jengka, Maran dan Rompin.

“Tetapi tidak bermakna hanya ada empat kerana ada lagi beberapa kes yang dilaporkan oleh media di daerah-daerah lain.

“Itu yang dilaporkan oleh media. Yang tidak dilaporkan dan yang tidak ‘terkantoi’ berapa banyak lagi? Dan itu juga hanya untuk tahun 2020. Tidak termasuk tahun-tahun sebelumnya lagi.

“Masih lagi nak kata isu ini hanya isu remeh?,” soalnya.

Rabu lalu, PEMBELA menyerahkan memorandum bantahan rakyat terhadap pencerobohan tanah di Pahang di pejabat Menteri Besar, Wisma Sri Pahang.

Memorandum telah disampaikan oleh Pengerusi PEMBELA, Haji Aminuddin Yahaya kepada Setiausaha Politik Menteri Besar, Datuk Tajul Razi Abdul Aziz di perkarangan pejabat Menteri Besar.

Pada sidang media selepas penyerahan memorandum, Aminuddin meluahkan kekecewaan kerana Menteri Besar Pahang, Datuk Seri Wan Rosdy Wan Ismail tidak mahu bertemu dan hanya menghantar wakilnya untuk bertemu dengan mereka.

Sebelum ini, PEMBELA telah menghantar memorandum yang sama ke pejabat Jabatan Perhutanan Negeri Pahang dan Suruhanjaya Pencegahan Rasuah Malaysia (SPRM) Pahang dan Putrajaya.


2 lagi penunjuk perasaan di Myanmar mati ditembak di kepala

YANGON, 24 Rejab 1442H, Isnin – Dua lagi penunjuk perasaan anti-kudeta di Myanmar ditembak mati hari ini, ketika protes besar-besaran di seluruh negara diadakan sebagai usaha melumpuhkan ekonomi susulan serangan dan penangkapan, baru-baru ini.

Menurut Chanel News Asia (CNA), operasi premis kedai, kilang dan bank di bandar utama Yangon ditutup.

Menerusi foto disiarkan di Facebook menunjukkan dua mayat lelaki dalam keadaan terbaring di jalan bandar Myitkyina.

Saksi berkata, mangsa didakwa mengambil bahagian dalam tunjuk perasaan ketika polis melepaskan bom tangan dan gas pemedih mata.

Beberapa individu kemudian terkena serangan tembakan dari bangunan berhampiran.

Saksi yang tidak dinamakan itu mendakwa, dia membantu mengalih mayat, di mana dua mangsa ditembak di kepala dan mati di tempat kejadian, sementara tiga lagi cedera.

“Betapa tiada berperikemanusiaan apabila orang awam yang tidak bersenjata dibunuh. Kita ada hak mengadakan protes secara aman,” kata saksi berusia 20 tahun.

Minggu lalu, Pertubuhan Bangsa-Bangsa Bersatu (PBB) berkata, lebih 50 penunjuk perasaan maut akibat serangan polis dan tentera Myanmar, yang didakwa bagi meleraikan kumpulan tunjuk perasaan.

Sejak insiden rampasan kuasa pada 1 Februari, rakyat mula berdemontrasi menentang tindakan tentera di Yangon, Mandalay dan beberapa bandar lain di negara itu. –  Agensi


MCA kalah teruk di PRN Sabah, isyarat sudah tidak relevan

BANGI, 9 Safar 1442H, Ahad – Tidak memenangi walau satu pun kerusi Dewan Undangan Negeri (DUN) dalam Pilihan Raya Negeri (PRN) Sabah semalam, memberi isyarat jelas parti berasaskan kaum MCA sudah tidak lagi relevan.

Pemerhati politik, Prof Dr Ridhuan Tee Abdullah berkata, MCA kalah teruk di semua kawasan yang ditandingi, parti itu hanya kelihatan menumpang tuah Perikatan Nasional (PN).

“Ini memberikan isyarat bahawa MCA sudah tidak relevan. Menumpang kasih orang di kawasan majoriti Melayu.

“Jika pimpinan PN tidak sedar, tidak tahulah, MCA sudah tidak lagi relevan,” katanya menerusi kenyataan di Facebook, hari ini.

MCA bertanding di empat kerusi dalam PRN Sabah iaitu di kerusi tradisi N.25 Kapayan serta tiga lagi kerusi baharu iaitu di N.55 Elopura, N.54 Karamunting dan N.19 Likas.

Bagaimanapun, parti itu kalah di semua kerusi yang dipertandingkan.

Sementara itu, mengulas mengenai keputusan PRN yang memihak kepada Gerakan Rakyat Sabah (GRS) – yang terdiri daripada Perikatan Nasional (PN), Barisan Nasional (BN) dan Parti Bersatu Sabah (PBS), Prof Ridhuan Tee berkata, kemenangan itu secara tidak langsung menunjukkan rakyat Sabah menerima Muafakat Nasional dan PN.

Beliau berkata, keterbukaan rakyat negeri itu jelas menunjukkan kematangan mereka dalam berpolitik, di mana ia perlu dicontohi oleh Semenanjung.

“Ketika ultra kiasu berkempen dalam bahasa Cina, pemimpin ultra kiasu bermimpi buruk bahawa Bung Moktar Radin dan Musa Aman menjadi Ketua Menteri dan Yang di-Pertua negeri.

“Ultra kiasu ini turut menggesa rakyat Sabah menolak PN dan mengundi Warisan Plus bagi menghalang mimpi buruknya itu.

“Nampaknya mimpi buruk ultra kiasu menjadi kenyataan dengan kemenangan PN dalam PRN Sabah,” katanya dalam kenyataan, hari ini.

Berdasarkan keputusan Suruhanjaya Pilihan Raya Malaysia (SPR) malam tadi, GRS memperoleh majoriti mudah iaitu 38 daripada 78 kerusi Dewan Undangan Negeri (DUN) yang dipertandingkan.

Majoriti mudah 38 kerusi itu diperoleh hasil kemenangan parti gabungan tersebut yang mana PN (17 kerusi), BN (14 kerusi) dan PBS (7 kerusi).

Warisan dan gabungannya – PKR, DAP dan UPKO menang 32 kerusi. Sementara, tiga DUN lagi dimenangi calon Bebas.

BACA PENUH KENYATAAN PROF DR RIDHUAN TEE ABDULLAH DI RUANGAN PENDAPAT ISMAWEB.NET


Tuntutan saman Tun M, Anwar serah pada peguam

BANTING, 14 Syawal 1444H, Jumaat – Perdana Menteri, Datuk Seri Anwar Ibrahim menyerahkan soal tuntutan saman fitnah yang dikemukakan oleh bekas perdana menteri, Tun Dr Mahathir Mohamad untuk diuruskan oleh pihak peguamnya.

“Biar peguam jalankan (tanggungjawabnya),” katanya mengulas ringkas pertanyaan pemberita berhubung tuntutan saman berkenaan.

Dr Mahahthir hari ini mengemukakan saman fitnah terhadap Anwar dengan menuntut ganti rugi RM150 juta berhubung ucapan perdana menteri di Kongres Nasional Khas Malaysia Madani: ‘Pelaksanaan Sebuah Idealisme’ pada Mac lalu.

Tuntutan saman berkenaan difailkan bekas perdana menteri itu di Mahkamah Tinggi Shah Alam melalui firma guaman Tetuan Law Practice of Rafique dengan menamakan Anwar sebagai defendan tunggal.

Sebelum itu, Perdana Menteri meluang masa untuk makan tengah hari bersama rakyat setempat di Restoran Selera Tujuh, di sini.

Turut hadir, Pengerusi Jawatankuasa Tetap Pembangunan Luar Bandar, Kampung Tradisi dan Adat Istiadat Melayu, Kebudayaan dan Warisan Selangor, Borhan Aman Shah yang mewakili Menteri Besar, Datuk Seri Amirudin Shari.

Anwar kemudian menunaikan solat Jumaat di  Masjid Jamek As-solihin, Kampung Kanchong Darat dan turut mendengar khutbah, bertajuk ‘Adab Bertamu Ketika Berpuasa’ bersama jemaah yang disampaikan Imam masjid berkenaan Rumaizi Ahmad.-  Bernama


Keperluan kaji semula harga siling kit ujian kendiri COVID-19 diteliti

KUALA LUMPUR, 7 Syaaban 1443H, Khamis – Kerajaan sedang meneliti keperluan mengkaji semula harga siling untuk Kit Ujian Pantas Antigen COVID-19 (Kit Ujian Kendiri) di pasaran yang dilihat antara barang keperluan rakyat ketika ini, Dewan Rakyat diberitahu hari ini.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, kerajaan mewartakan Kit Ujian Pantas Antigen COVID-19 sebagai barang kawalan di bawah Perintah Kawalan Bekalan 2021 pada 24 November tahun lepas dan telah dikuatkuasakan pada 1 Disember bagi memastikan keberadaan bekalan di pasaran.

“Kerajaan sentiasa mengambil kira keperluan dan kepentingan pengguna terutama dari aspek kecukupan bekalan di pasaran serta mendapatkan harga pelitup muka dan kit ujan kendiri pada harga yang tidak membebankan.

“Sehubungan itu, penguatkuasaan, pemeriksaan dan pemantauan oleh Bahagian Penguatkuasa KPDNHEP (Kementerian Perdagangan Dalam Negeri dan Hal Ehwal Pengguna) sentiasa dilakukan ke atas item berkaitan di setiap peringkat seperti pengilang, pemborong dan peniaga,” katanya pada Waktu Pertanyaan Menteri, hari ini.

Beliau berkata demikian ketika menjawab soalan Cha Kee Chin (PH-Rasah) mengenai adakah kementerian akan mengkaji semula dan mengurangkan harga siling pelitup muka serta kit ujian kendiri COVID-19, seterusnya menetapkan harga siling oximeter dan penyukat suhu yang menjadi barangan keperluan ketika ini.

Menjawab cadangan Cha berkaitan penetapan harga siling bagi peranti oximeter dan penyukat suhu, Nanta berkata ketetapan harga bagi peranti itu akan dilaksanakan sekiranya perlu.

Menjawab soalan tambahan mengenai usaha kerajaan dalam mengawal kualiti barangan bagi pelitup muka dan Kit Ujian Kendiri di pasaran, Nanta berkata, kementerian itu sedang memperhalusi perkara berkenaan bagi memastikan kualitinya bertaraf standard perubatan.

“Bukan sekadar harga sahaja (yang dipantau) tetapi juga kita ingin memenuhi kualiti. Perkara itu sedang kita teliti dan akan wartakan standardnya nanti.

“Berhubung dengan Kit Ujian COVID-19 tadi, sememangnya ia di bawah bidang kuasa MDA (Pihak Berkuasa Peranti Perubatan) di bawah Kementerian Kesihatan. Jadi kementerian ini akan terus bekerjasama dengan MDA untuk memantau secara berterusan berhubung perkara itu bagi memastikan peranti ini berkualiti (di pasaran),” katanya.-  Bernama


Jerman sumbang RM264 juta biaya projek di Palestin

GAZA, 12 Rabiulakhir 1442H, Sabtu – Jerman akan menyumbangkan 55.56 juta euro (RM264 juta) untuk membiayai projek-projek di Tebing Barat, Semenanjung Gaza serta Baitulmaqdis pada tahun hadapan.

Pengumuman itu dibuat semalam oleh Estephan Salameh, Penasihat Khas Perdana Menteri Pihak Berkuasa Palestin (PA), Mohammed Shtayyeh.

Beliau berkata, sokongan Jerman akan digunakan dalam pelbagai sektor, termasuk air dan sanitasi, infrastruktur untuk badan kerajaan tempatan serta sokongan untuk sektor swasta dan perusahaan kecil.

Menurut agensi berita Wafa, Salameh berkata bahawa semua projek yang akan dibiayai oleh sumbangan itu termasuk dalam prioriti PA.

Lebih-lebih lagi, bantuan itu juga akan membantu keluarga yang menderita susulan keadaan ekonomi sukar dengan barang-barang kebersihan diperlukan, terutama di kawasan mencatat peningkatan jangkitan COVID-19.

Jumlah kes coronavirus di Tebing Barat, Semenanjung Gaza dan Baitulmaqdis Timur dilaporkan berjumlah 93,400.

Wakil Jerman ke Palestin, Christian Klaghas berkata, sokongan negaranya kepada kerajaan Palestin untuk tahun 2021 menumpukan perhatian pada ekonomi yang terjejas susulan wabak coronavirus dengan memberikan peluang pekerjaan sementara dan menjaga kelestarian perkhidmatan.

Beliau menjelaskan sumbangan itu adalah mesej jelas mengenai komitmen kuat Berlin terhadap rakyat Palestin pada tempoh genting ini.

Tambahnya, sebahagian daripada bantuan baharu itu akan membiayai pembentukan jaringan pengedaran untuk program kilang penyahgaraman di Semenanjung Gaza, yang berkhidmat sekitar satu juta warga di wilayah tersebut.

Di kawasan yang penuh konflik dan kini berperang dengan kesihatan serta kesan sosioekonomi COVID-19, dana tersebut sangat penting untuk tahap kestabilan wilayah. – Agensi


Jawatan PM hanya untuk UMNO: Tok Mat

KUALA LUMPUR, 13 Syaaban 1442H, Sabtu – Jawatan Perdana Menteri hanya untuk UMNO, demikian tegas Datuk Seri Mohamad Hasan.

Timbalan Presiden parti itu berkata, UMNO perlu menjadi parti induk bagi membolehkan mereka memimpin kerajaan, bukan hanya sekadar menjadi ‘anak ayam’.

“Jawatan Perdana Menteri adalah untuk UMNO, Barisan Nasional (BN). Kita mesti jadi induk.

“Sebab itu kita tidak boleh jadi anak ayam, UMNO mesti jadi induk ayam,” katanya seperti dilapor Sinar Harian hari ini.

Dengan pengalaman UMNO selama lebih 60 tahun dalam pentadbiran negara, beliau berkata, tempoh itu sudah cukup membuktikan kemampuan parti berkenaan.

Selain menjaga kepentingan orang Melayu, katanya, UMNO yang bertindak sebagai induk atau ‘ibu’ turut mewakili semua kaum di negara ini.

“Sebagai induk, kita akan melindungi anak-anak kita,” katanya lagi.


Op Benteng diperhebat, elak sempadan negara dibolosi

BUKIT KAYU HITAM, 4 Zulhijjah 1441H, Sabtu – Angkatan Tentera Malaysia bersama pasukan keselamatan negara di bawah Pasukan Petugas Khas (NTF) mengatur gerak aset masing-masing bagi memperhebat Op Benteng di sempadan Malaysia-Thailand di Kedah dan Perlis bagi mengekang jenayah rentas sempadan serta kemasukan pendatang tanpa asing terutama melalui lorong-lorong tikus.

Panglima Briged Keenam Infantri Brig Jen Datuk Mohd Halim Khalid berkata aset-aset seperti kenderaan tempur infantri ‘Gempita’ dan dron digerakkan selain berkongsi maklumat risikan bersama Polis Diraja Malaysia (PDRM) dan Agensi Kawalan Sempadan Malaysia.

“Dron digunakan untuk membuat pengawasan di kawasan sempadan, manakala ‘Gempita’ yang dilengkapi radar canggih juga telah diatur gerak ke Langkawi untuk memantau kawasan sekitar pantai.

“Menerusi Op Benteng, pihak tentera berkongsi maklumat risikan dengan pasukan keselamatan lain dalam memastikan cubaan menyeludup barangan seperti daun ketum serta pendatang tanpa izin dapat dipatahkan,” katanya kepada Bernama dalam liputan media eksklusif Op Benteng di sini.

Mohd Halim berkata pihaknya percaya sindiket penyeludupan akan mula menggunakan jalan darat untuk melakukan kegiatan mereka terutama pada musim tengkujuh.

“Sekarang keadaan laut sedikit bergelora, mungkin sindiket akan cuba masuk menggunakan sempadan daratan untuk masuk dan pihak tentera bersama agensi lain sentiasa memantau perkara ini.

“Cubaan untuk masuk dan keluar negara juga mungkin akan bertambah menjelang sambutan Hari Raya Aidiladha tidak lama lagi,” katanya.

Sementara itu, Timbalan Komander Pasukan Gerakan Am (PGA) Briged Utara ACP Mohd Nasaruddin M Nasir berkata selain rondaan jalan kaki di kawasan pagar sempadan oleh pihaknya bagi menutup ruang pencerobohan, PGA turut menerima bantuan Pasukan Gerakan Udara PDRM yang melakukan rondaan udara di sempadan Malaysia-Thailand di kedua-dua negeri.

Semalam, Menteri Kanan (Kluster Keselamatan) Datuk Seri Ismail Sabri berkata 2,105 pendatang tanpa izin, 572 tekong serta 126 penyeludup ditahan sejak 1 Mei hingga 23 Julai dalam Op Benteng bagi mengawal sempadan negara. – Bernama


PH angkat Anwar sebagai calon PM

BANGI, 27 Syaaban 1442H, Jumaat – Pakatan Harapan (PH) memutuskan untuk mengangkat Datuk Seri Anwar Ibrahim sebagai calon Perdana Menteri dalam Pilihan Raya Umum ke-15 (PRU15).

Dalam satu kenyataan, hari ini PH menyatakan Anwar yang juga merupakan Pengerusi gabungan itu akan mengetuai kempen PRU yang akan datang.

Justeru, PH mendesak Perdana Menteri, Tan Sri Muhyiddin Yassin untuk segera menasihati Seri Paduka Baginda Yang di-Pertuan Agong untuk memanggil sidang Parlimen dan menamatkan darurat.

Gabungan tersebut turut memaklumkan akan memulakan siri jelajah ke negeri-negeri untuk memberikan penerangan kepada rakyat berkaitan pendirian dan tawaran PH menyentuh isu ekonomi rakyat, kestabilan politik dan krisis pandemik COVID-19.

“Kami mengulangi ikrar, tekad dan iltizam untuk terus memperkukuh PH dalam mendepani PRU15 dan seterusnya memaparkan upaya untuk mentadbir dan memerintah negara dengan amanah, demokratik dan adil.

“Kami akan menggerakkan semua wakil rakyat dan pimpinan negeri untuk memerah seluruh potensi dan keupayaan bagi menangani isu-isu dasar berkait pemulihan ekonomi dan kesejahteraan rakyat.

“Kami juga akan meneruskan proses libat urus bersama semua pemegang taruh untuk membentuk manifesto PH,” menurut kenyataan itu.

Perkara itu diputuskan ketika pemukiman pimpinan PH yang diadakan selama dua hari di Port Dickson yang bermula, semalam.

PH turut menyatakan pendiriannya yang terbuka untuk berunding dan bekerjasama dengan mana-mana pihak berdasarkan prinsip serta agenda reformasi demi kepentingan rakyat.


BEIJING, 10 Rejab 1444H, Selasa – Aktiviti ekonomi China kembali berkembang pesat pada Januari, menurut data rasmi hari ini.

Indeks Pengurus Pembelian rasmi (PMI) – yang mengukur sektor pembuatan – meningkat kepada 50.1 daripada 47.0 pada Disember, kata Biro Perangkaan Kebangsaan (NBS) pada Selasa.

Aktiviti bukan perkilangan, termasuk sektor penyediaan perkhidmatan, industri pembinaan dan katering, misalnya, melonjak kepada 54.4, meningkat daripada 41.6 pada Disember.

Kedua-dua indeks sebelum ini telah menunjukkan ekonomi menguncup sejak September.

Data tersebut merupakan salah satu petunjuk NBS pertama mengenai bagaimana ekonomi telah berjaya sejak berakhirnya rejim sifar COVID-19 China dan Tahun Baharu selama seminggu yang berakhir pada hari Jumaat.

Kabinet China berjanji pada hari Sabtu ia akan menggalakkan pemulihan sebagai pemacu utama ekonomi dan meningkatkan pengimport.

Pengeluar China sedang bergelut dengan permintaan luar yang dingin.

Eksport China bulan lepas adalah 9.9 peratus lebih rendah berbanding tahun sebelumnya.

Kilang cuba mengekalkan pekerja sepanjang tempoh perayaan untuk menggantikan kerugian akibat COVID-19 tahun lepas.

PMI komposit rasmi, yang menggabungkan pembuatan dan perkhidmatan, meningkat kepada 52.9 daripada 42.6 pada bulan Disember. – Agensi


Isu sekolah vernakular: Pemimpin seolah takut nak bela hak anak bangsa

Zuhayati Yazid

BANGI, 11 Jamadilakhir 1443H, Jumaat – Tidak mustahil rakyat akan memberontak dan menunjukkan ‘kuasa’ mereka sekiranya kerajaan berterusan dengan sikap tidak acuh dalam isu-isu penting negara.

Kerajaan seharusnya memiliki pendirian tegas dan adil selain mengutamakan keperluan rakyat berbanding mengikut telunjuk pihak tertentu yang mempunyai agenda.

Misalnya, dalam isu sekolah vernakular, seperti tiada pendirian tegas seolah-olah terpaksa patuh dengan kehendak pertubuhan Cina, Dong Zong, kata Naib Pengerusi PEMBELA, Mohd Nor Izzat Mohd Johari.

Walhal, sekolah vernakular tidak sepatutnya wujud dan perlu diharamkan kerana penubuhannya hanya membawa lebih banyak masalah berbanding kebaikan.

Lebih-lebih lagi, tiada negara dalam dunia memiliki sekolah banyak aliran seperti yang berlaku di negara kita.

“Perkara ini perlu diberikan perhatian memandangkan ia melibatkan anak bangsa dalam mencorakkan masa depan negara.

“Tapi sayangnya, pemimpin kita tak nampak, sebaliknya kelihatan ‘takut’ dan rela membela yang tidak sepatutnya,” katanya.

Sebelum ini Pengerusi PEMBELA, Haji Aminuddin Yahaya bahawa kewujudan sekolah vernakular di negara ini adalah strategi kolonial untuk memecahkan kaum dan menghina bangsa Melayu.

“Saya nampak ada benarnya. Memang kita nampak perpaduan kaum tidak akan berlaku dengan adanya sekolah vernakular ini,” katanya.


Penjawat awam digalak lapor salah laku di agensi masing-masing

PUTRAJAYA, 26 Rabiulakhir 1442H, Sabtu – Penjawat awam digalakkan untuk melaporkan sebarang salah laku di kementerian atau jabatan atau agensi masing-masing, dalam usaha membendung ketirisan yang berlaku dalam sesuatu organisasi, terutama yang melibatkan penyalahgunaan kuasa di pelbagai peringkat tanpa mengira kedudukan mereka.

Ketua Pengarah Perkhidmatan Awam Tan Sri Mohd Khairul Adib Abd Rahman berkata, kerajaan memandang serius mengenai sebarang salah laku yang melibatkan penjawat awam.

“Pemberi maklumat mempunyai pelbagai saluran untuk menyampaikan maklumat kepada Suruhanjaya Pencegahan Rasuah Malaysia (SPRM), atau Unit Integriti di setiap kementerian atau jabatan atau agensi masing-masing.

“Maklumat pelapor dirahsiakan dan diberi jaminan bahawa semua butiran yang diberikan kepada pihak berkuasa akan dilindungi dan hak keselamatan mereka terjaga, mengikut peraturan sedia ada seperti yang dinyatakan dalam Akta Perlindungan Pemberi Maklumat 2010 dan Akta Perlindungan Saksi 2009,” katanya dalam kenyataan media di sini hari ini.

Mohd Khairul Adib berkata semua penjawat awam adalah tertakluk kepada Peraturan-Peraturan Pegawai Awam (Kelakuan dan Tatatertib) (1993)(P.U.A 395/1993), dan sebarang pelanggaran kepada mana-mana peraturan termasuk tidak melaporkan salah laku pegawai, boleh dikenakan tindakan tatatertib.

“Pihak Jabatan Perkhidmatan Awam (JPA) menegaskan agar semua ketua jabatan memandang serius mengenai hal ini dan sentiasa memastikan sebarang ketirisan dan penyalahgunaan kuasa tidak berlaku di semua peringkat dalam kementerian atau jabatan atau agensi,” katanya.

Beliau turut mengucapkan syabas dan tahniah kepada penjawat awam yang berani tampil ke hadapan bagi membendung salah laku tersebut.

“Ini menunjukkan mereka mempunyai integriti yang sangat tinggi dan boleh menjadi contoh kepada penjawat awam yang lain.

“JPA juga ingin mengucapkan tahniah kepada pihak SPRM dan agensi penguat kuasa atas tindakan proaktif dan berterusan, bagi memastikan amalan rasuah dibanteras secara menyeluruh seterusnya dapat meningkatkan integriti dan tadbir urus yang baik dalam Perkhidmatan Awam,” katanya. – Bernama


Lesen judi: Persatuan ulama sokong keputusan Kedah

BANGI, 11 Rabiulakhir 1443H, Selasa – Persatuan Ulama Kedah menyokong penuh keputusan kerajaan negeri untuk tidak lagi meluluskan lesen perjudian kepada mana-mana premis perjudian di negeri itu.

Yang Dipertua Persatuan Ulama Kedah, Hafiz Mustafa Lubis berkata, tabiat berjudi dalam kalangan rakyat perlu dibanteras supaya agenda pembangunan insan di Kedah dapat disegarkan semula.

“Tabiat berjudi tidak memberi kesan yang positif bahkan menghancurkan institusi kekeluargaan.

“… serta boleh mengancam keselamatan awam sekali gus melibatkan aktiviti jenayah yang berpunca daripada perjudian,” katanya dalam kenyataan hari ini.

Serentak itu juga, pihaknya berharap kerajaan Persekutuan pimpinan Perdana Menteri, Datuk Seri Ismail Sabri Yaakob mengambil langkah yang sama menghentikan pemberian lesen baru bagi aktiviti perjudian.

Pada 14 November lepas, kerajaan Kedah memutuskan untuk tidak lagi meluluskan lesen perjudian kepada mana-mana premis perjudian di negeri itu, bagi memastikan Kedah bebas daripada aktiviti tersebut pada masa akan datang.

Menteri Besar, Datuk Seri Muhammad Sanusi Md Nor berkata, menerusi Mesyuarat Khas Exco Kerajaan Negeri minggu lepas, semua 12 pihak berkuasa tempatan (PBT) di Kedah tidak akan memperbaharui lesen premis perjudian sedia ada.


Malakat Mall jadikan tahfiz, pusat pengajian Islam rakan strategik

CYBERJAYA, 2 Safar 1442H, Ahad – Pondok tahfiz, pusat pengajian Islam dan institusi pengajian agama yang diusahakan oleh para ulama adalah antara rakan strategik utama pusat beli belah, Malakat Mall.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, mereka bersama gerakan untuk memperkasakan ekonomi umat Islam di negara ini.

“Misi kami ialah untuk memastikan wang yang dibelanjakan untuk keperluan harian termasuklah makan minum di institusi pondok dan pendidikan Islam ini tersalur daripada usahawan-usahawan dan produk-produk muslim.

“Dari sini, segala apa yang dimakan dan diminum oleh anak-anak yang mengaji dan tenaga pengajar datangnya dari sumber yang benar-benar dipercayai,” katanya dalam satu kenyataan, hari ini.

Bukan itu sahaja, katanya lagi, aliran keuntungan itu juga dipastikan sampai ke peniaga pembayar zakat yang akhirnya menguntungkan umat Islam.

“Tahniah dan terima kasih kepada pengurusan Malakat Mall dan Casa De Madani untuk majlis yang saya kira sangat ‘high class’ ini bagi meraikan rakan-rakan strategik Malakat Mall.

“Jom berbelanja ke pusat membeli belah milik kita semua. Sentiasa istiqamah dengan #KempenBeliProdukMuslim,” katanya.


Eksport bijirin Ukraine dijangka bermula dalam masa seminggu, kata Turkiye

ANKARA, 28 Zulhijjah 1443H, Khamis – Turkiye memberitahu, eksport bijirin dari pelabuhan Ukraine akan disambung semula dalam masa seminggu, lapor Reuters.

Menurut laporan itu, eksport akan mencecah 25 juta tan menjelang akhir tahun, selepas ia menjadi perantara perjanjian antara Kyiv dan Moscow yang meredakan kebimbangan krisis makanan global.

Eksport yang dihentikan berikutan pencerobohan Russia, akan ditentukan oleh asas logistik, kata jurucakap Presiden Turkiye, Recep Tayyip Erdogan, Ibrahim Kalin semasa wawancara dengan media tempatan.

Sebanyak 100 kapal yang membawa bijirin dan hasil pertanian terperangkap di pelabuhan Ukraine apabila perang meletus.

Pertubuhan Bangsa-Bangsa Bersatu (PBB) menjangkakan kapal pertama akan bergerak dalam masa beberapa hari, dan penasihat kepada penanggung insurans global telah mencadangkan mekanisme yang mungkin membantu melindungi perdagangan.

Semalam, Menteri Pertahanan Turkiye, Hulusi Akar turut melancarkan pusat di Istanbul untuk menyelia eksport bijirin Ukraine. – Agensi


Perkasakan BM dalam negara dahulu, baru bercakap soal pengantarabangsaan

HANYA sebahagian yang bersama Perdana Menteri (PM) dalam usaha memperkasakan bahasa Melayu (BM). Bukan Melayu langsung tidak mengendahkannya.

Dalam kata lain, kita masih berbelah bahagi dalam soal pembinaan negara bangsa. Sedangkan negara lain semua bersatu hati.

Kita terus berpolitik. Kerana takut sokongan politik beralih, lebih-lebih menjelang pilihan raya. Agenda negara sebesar ini dibiarkan begitu saja.

Lebih malang lagi, sebahagian orang Melayu sendiri tidak menunjukkan minat langsung.

Persoalannya, boleh tercapai hasrat PM untuk mengantarabangsakan BM, sehingga ke ASEAN (juga dunia) sedangkan dalam negara sendiri kita telah gagal?

Adakah BM digunakan sepenuh dalam negara? Ini persoalan terlalu sukar dijawab?

Paling menghairankan kenapa kita tidak bertegas sejak dahulu sedangkan ia bahasa negara.

Cuba bandingkan dengan Indonesia juga negara lain di dunia, dalam cara mereka memperkasakan bahasa negara. Beza antara langit dengan bumi. Ketegasan tanpa kompromi. Lain dengan kita.

Di Indonesia, semua rakyat, tanpa berkecuali, fasih berbahasa Indonesia. Kita pula bagaimana? Masih lagi dengan lu tatak…lu tatak…bulung bulung telebang di angkase….

Jangan pergi jauh, tonton sahaja program realiti Indonesia, yang disertai berbilang kaum dan agama seperti X factor. Peserta dari berbilang kaum amat fasih berbicara dan menyanyi dalam bahasa Indonesia. Tidak ada seorang pun yang pelat.

Dahulu, sekitar tahun 1970-an dan 1980-an, kita masih lagi boleh bersedap hati. Ada ramai artis berbilang kaum terlibat dalam dunia seni, nyanyian dan lakonan. Mereka dapat menghayati watak dengan baik. Bahasa Melayu yang diluahkan menusuk ke dalam hati.

Lagu-lagu hari raya dendangan penyanyi India seperti DJ Dave dan kumpulan Cenderawasih terus berputar menjelang raya dan ketika raya.

Begitu juga penyanyi lain seperti Andre Goh, Francisca Peters, Roy, Kumpulan Alleycats, Lanny Lim Mui Lan, Ben Nathan, Kenny Remy dan Martin, ramai lagi. Penghayatan mereka, menusuk sanubari.

Hari ini bagaimana? Bukan tidak ada, ada, tetapi penghayatan tidak sampai ke hati.

Saya masih belum jumpa artis Cina menyanyikan lagi raya menusuk kalbu berbanding dengan orang Melayu menyanyikan lagu Gong Xi Fa Cai.

Begitu juga dalam bidang sukan, dulu sukan bola sepak kita begitu berwarna-warni. Kita ada Santokh Singh, Soh Chin Aun, James Wong, Arumugam dan lain-lain.

Kini, tiada lagi, sukan sudah menjadi satu warna. Sukan melibatkan ramai orang sudah tidak menjadi pilihan bukan Melayu. Mereka lebih suka sukan individu atau pasangan. Bila menang sedikit, bahasa apa yang digunakan.

Cuba buat kajian berapa kerat bahasa Melayu dimartabatkan dalam negara? Berapa ramai rakyat Malaysia yang boleh berbahasa Melayu dengan baik.

Kenapa pemimpin negara terdahulu tidak melakukannya usaha mendaulatkan sedangkan ia adalah bahasa kebangsaan?

Indonesia mahu menggunakan bahasa Indonesia daripada bahasa Melayu, meskipun pada kita ada apa dengan nama. Paling penting, dunia tahu bahawa ini alam Melayu atau Malay Archipelago, bukan Indonesia Archipelago. Malang sekali, sesama bangsa masih berbahas soal nama. Lupakanlah.

Persoalannya, bagaimana mahu memartabatkan bahasa Melayu jika dalam negara ia tidak dimartabatkan? Cuba teliti beberapa perkara berikut:

Pertama, BM dalam kalangan pemimpin politik seperti MCA, Gerakan, DAP, MIC dan sebagainya. Cuba dengar ketika mereka berucap di Parlimen. Kenapa jadi begitu?

Jawapan mudah, sebab wujudnya sekolah berasaskan kaum yang memisahkan. Selain itu, mereka tidak bergaul. Sekolah Cina, kawan-kawan Cina, balik rumah cakap Cina. Nak pandai macam mana bahasa Melayunya.

Pemimpin pantang ditanya soalan oleh wartawan, terus bercakap dalam bahasa asing.

Kedua, dalam kalangan ahli perniagaan atau korporat. Berapa ramai yang boleh bercakap dalam Melayu. Semua bercakap dalam bahasa asing.

Di pejabat mereka boleh dikatakan sepatah haram tidak ada bahasa Melayu, kecuali tanda keluar di pintu kecemasan. Itulah nilai BM hanya di pintu. Kadang-kadang langsung tidak ada, diganti dengan exit.

Lebih malang lagi pejabat GLC kerajaan pun sudah mula tidak ada bahasa Melayu, cuba masuk ke CIMB, Maybank, Permodalan Nasional Berhad (PNB) dan lain-lain. Tabung Haji pun sudah jadi orang putih, nak buat macam mana. Ini belum masuk ke Hong Leong Bank, Alliance Bank dan bank persendirian.

Jauh bezanya bila masuk ke IKEA, bahasa Melayu betul-betul didaulatkan.

Pelik sungguh, pusat beli-belah luar negara begitu menghormati bahasa Melayu. Tetapi pusat beli-belah tempatan, langsung tidak daulatkan BM. Ini belum termasuk nama papan tanda, nama kedai dan taman perumahan.

Ketiga, begitu juga dalam kalangan pelajar sekolah, terutama pelajar sekolah jenis kebangsaan Cina (SJKC) dan persendirian. Bila lagi BM mahu diperkasakan. Subjek BM hanya merempat sahaja di SJKC dan sekolah persendirian, begitu juga sekolah antarabangsa.

Keempat, BM dalam nama-nama taman dan bangunan. Keadaan hari ini menjadi semakin serius tanpa kawalan.

Pihak berkuasa tempatan (PBT) semakin lena dibuai mimpi. Sudah mati mata hati. Apabila saya memasuk ke Teluk Panglima Garang, Kuala Langat, nama-nama taman perumahan dan pusat komersial macam nama sial. Langsung tidak ada jati diri, langsung tidak mencerminkan sejarah Teluk Panglima Garang.

Ia sudah ditutupi dengan nama-nama teramat asing. Nama taman dan pusat komersial telah menjadi Twenty Five 7, Quayside Mall, Sanctuary Mall, Tropicana dan banyak lagi taman baharu yang sangat asing.

Janganlah masuk ke kawasan Subang, nama bangunan GeoSense, Geolake, Geo Avenue dan lain-lain sehingga memuntahkan perjalanan menuju Teluk Panglima Garang

Pendek kata, nama-nama taman perumahan, nama bangunan, pusat membeli-belah, langsung tidak mencerminkan jati diri negara.

Kelima, BM dalam papan tanda, kain rentang, notis dan lain-lain. Saya lihat sebahagian besar syarikat bukan Melayu dan iklan kain rentang mereka, langsung tidak mendaulatkan BM. Semua dalam bahasa ibunda dan asing. PBT terus lena dibuat mimpi.

Terlalu banyak yang mahu diperkatakan apabila bercakap tentang nasib bahasa Melayu di kepulauan Melayu atau Malay Archipelago, bukan Indonesia Archipelago. Sebenarnya kita sudah gagal.

Kita tidak belajar dari negara lain di dunia, yang memberikan kata dua kepada orang asing yang berhijrah ke negara.

Mudah sahaja kata-kata itu, “nak duduk sini, jadi orang sini, jika tidak, angkat kaki”! Semua negara berbuat begitu.

Malangnya kita, kenapa terlalu kemarukkan undi, kita perjudikan agenda negara dengan undi. Kita sahaja terus berlembut sehingga terbit kata-kata bulung, loli, mali, tloli dan lain-lain lagi.

PROF DR MOHD RIDHUAN TEE ABDULLAH


Varian Omicron: Indonesia kenakan sekatan ke atas 8 negara Afrika

JAKARTA, 23 Rabiulakhir 1443H, Ahad – Indonesia telah mengenakan sekatan ke atas semua pengembara dari lapan negara Afrika, berkuat kuasa Isnin berikutan varian baharu COVID-19, B.1.1.529 atau dikenali Omicron.

Sekatan itu juga terpakai kepada pengembara yang pernah mengunjungi negara seperti Afrika Selatan, Botswana, Namibia, Zimbabwe, Lesotho, Mozambique, Eswatini dan Nigeria dalam tempoh 14 hari lalu, menurut Direktorat Jenderal Imigresen Indonesia.

Dalam satu kenyataan hari ini, ketua perhubungan awam dan hal ehwal umum, Arya Pradhana Anggakara berkata susulan sekatan itu visa lawatan dan visa perjalanan terhad untuk rakyat negara itu akan dihentikan kecuali bagi perwakilan ke mesyuarat G20 di Bali.

Indonesia bakal menjadi tuan rumah dan Pengerusi G20 dari 1 Disember 2021 hingga 30 November 2022. – Bernama


PM umum pakej bantuan khas, rakyat mohon i-Sinar tanpa syarat

BANGI, 5 Jamadilakhir 1442H, Isnin – Satu pengumuman berkaitan pakej bantuan khas akan dibuat Perdana Menteri, Tan Sri Muhyiddin Yassin petang ini.

Menerusi poster yang dimuat naik di Facebook Muhyiddin, pengumuman itu akan disiarkan secara langsung jam 4 petang ini.

Poster pengumuman itu menerima lebih 22,000 tanda suka dan 3,600 komen daripada pengguna media sosial.

Rata-rata mereka mengharapkan kerajaan memberi tumpuan kepada bantuan golongan M40, selain mengharapkan khabar gembira berkaitan pengeluaran Kumpulan Wang Simpanan Pekerja (KWSP) melalui i-Sinar.

Netizen juga meminta kerajaan mempertimbangkan lanjutan i-Lestari 2.0 yang dijadualkan akan berakhir tidak lama lagi, selain moratorium automatik serta bantuan langsung secara tunai.

“Harap sangat i-Sinar dipermudahkan dan tiada syarat,” tulis Shain Salleh.

“Bagi la i-Sinar pada semua yang mencarum KWSP. Negara pun akan menjana pendapatan,” kata Mohd Hanapiah Abdullah.

Pada masa sama, netizen juga meminta Perdana Menteri menyemak semula beberapa prosedur operasi standard (SOP) sepanjang Perintah Kawalan Pergerakan (PKP) khususnya membabitkan waktu perniagaan yang dihadkan setakat jam 8 malam.

“Saya penjual burger. Boleh niaga dua jam saja sehari. Tambah masa sehingga jam 10 pun takpe dah,” tulis Syed Faisal.

Minggu lalu, kerajaan mengumumkan pelaksanaan PKP 2.0 di beberapa negeri selama dua minggu sehingga 26 Januari ini bagi menurunkan kadar kes jangkitan harian COVID-19.


Negara pengganas Israel kembali serang Syria

DAMSYIK, 1 Rabiulakhir 1444H, Khamis – Pesawat perang rejim pengganas Israel kembali mengebom sasaran di sekitar ibu kota Syria, Damsyik, pagi ini.

Ini menandakan serangan ketiga seperti itu sejak dua hari yang lalu.

Kementerian Pertahanan Syria memaklumkan, peluru berpandu Israel ditembak pada awal pagi Khamis di tapak berhampiran Damsyik.

“Pada sekitar 12.30 pagi (21:30 GMT), musuh Israel melakukan pencerobohan udara dari arah wilayah Palestin yang diduduki menyasarkan beberapa kedudukan di sekitar Damsyik.

“Pertahanan udara Syria telah memintas pencerobohan peluru berpandu dan menjatuhkan sebahagian besar daripadanya. Tiada kemalangan jiwa dilaporkan,” kata Kementerian Pertahanan Syria dalam satu kenyataan.

Serangan itu menyusuli serangan udara serupa pada hari Jumaat dan serangan udara siang hari yang jarang berlaku pada hari Isnin yang telah mencederakan seorang askar, menurut tentera Syria.

Terdahulu, sumber diplomatik di wilayah itu memberitahu Reuters bahawa Israel telah meningkatkan serangan ke atas lapangan terbang Syria, termasuk Lapangan Terbang Antarabangsa Damsyik.

Tindakan itu dipercayai untuk mengganggu peningkatan penggunaan talian bekalan udara Iran bagi menghantar senjata kepada sekutunya di Syria dan Lubnan, termasuk Hizbullah.

Israel – yang tidak mengulas mengenai serangan itu – melakukan ratusan serangan ke atas sasaran di dalam kawasan yang dikawal kerajaan di Syria sejak beberapa tahun kebelakangan ini, tetapi jarang mengakui atau membincangkan mengenai operasi berkenaan.

Negara pengganas itu mendakwa ia menyasarkan pangkalan pejuang sekutu Iran dalam kumpulan Syria.

Tehran pula menghantar ribuan pejuang untuk menyokong tentera Presiden Syria, Bashar al-Assad. – Agensi


KPLB lindungi aset di luar negara elak jadi sasaran tuntutan waris Kesultanan Sulu

KUALA NERANG, 14 Zulhijjah 1443H, Khamis – Kementerian Pembangunan Luar Bandar (KPLB) akan melindungi aset-aset kementerian itu di luar negara bagi memastikan aset berkenaan tidak menjadi sasaran tuntutan oleh pihak luar yang mendakwa sebagai waris kesultanan Sulu.

Menteri berkenaan Datuk Seri Mahdzir Khalid berkata, kementerian menerusi beberapa agensinya terutama Majlis Amanah Rakyat (Mara) memiliki aset di beberapa negara.

Difahamkan Mara memiliki aset termasuk bangunan antaranya di Melbourne, Australia; London, United Kingdom; Washington, Amerika Syarikat dan Mesir.

Mahdzir berkata demikian pada sidang media selepas menghadiri Majlis Taklimat Khas PROSPEK Pedu, di sini hari ini apabila diminta mengulas tindakan kementerian untuk melindungi aset di luar negara susulan laporan mengenai aset dua anak syarikat Petronas di Azerbaijan dirampas waris kesultanan Sulu, yang menuntut AS$14.92 bilion (RM62.59 bilion) daripada Malaysia.

Mahkamah Rayuan Paris bagaimanapun membenarkan permohonan Kerajaan Malaysia untuk menggantung penguatkuasaan Final Award yang dikeluarkan Mahkamah Arbitrasi Paris, dengan alasan perundangan kes itu menjejaskan kekebalan kedaulatan Malaysia.

Mahdzir berkata, kementerian memantau perkembangan isu itu dan telah menghubungi Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar bagi mendapatkan maklumat terperinci berhubung perkara itu. – Bernama


UAE pintas peluru berpandu dilancar Houthi

ABU DHABI, 28 Jamadilakhir 1443H, Isnin – Emiriah Arab Bersatu (UAE) memintas peluru berpandu balistik yang dilepaskan Houthi Yaman ketika lawatan Presiden negara pengganas Israel Isaac Herzog, lapor media antarabangsa.

Herzog mengadakan lawatan pertama ke UAE dan disambut oleh Menteri Luar, Sheikh Abdullah Bin Zayed.

Kementerian Pertahanan berkata, peluru berpandu itu dipintas dan dimusnahkan.

Katanya, serpihannya jatuh di kawasan yang tidak berpenghuni dan tiada laporan segera mengenai kecederaan atau kerosakan.

Kenyataan daripada jurucakap Presiden Israel berkata, beliau dimaklumkan mengenai kejadian itu dan lawatannya dijangka diteruskan seperti yang dirancang.

“Tidak, dan tiada sebarang bahaya yang ditimbulkan kepada presiden dan rombongannya,” katanya.

Terdahulu, jurucakap Houthi berkata, kumpulan itu tidak lama lagi akan mendedahkan butiran mengenai operasi ketenteraan dalaman di UAE.

Katanya, Houthi telah menyasarkan kedua-dua Emiriah Abu Dhabi dan Dubai dengan peluru berpandu balistik dan dron masing-masing.

“Negara musuh UAE akan kekal tidak selamat selagi beberapa elemen musuh Israel berada di Abu Dhabi dan Dubai,” katanya. – Agensi


Palestin umum batal Aidilfitri

GAZA, 30 Ramadan 1442H, Rabu – Presiden Palestin, Mahmoud Abbas membuat keputusan membatalkan Hari Raya Aidilfitri esok bagi mengenang rakyatnya yang mati syahid akibat pengeboman rejim penjajah Israel di Semenanjung Gaza.

Perkara itu telah diputuskan dan beliau menghubungi beberapa pemimpin di Semenanjung Gaza termasuk anggota Jawatankuasa Pusat Fatah, Ahmad Helles, Gabenor Gaza Utara, Salah Abu Warda.

Tujuannya, bagi memaklumkan mengenai tindakan lanjut susulan pencerobohan pengganas Israel di kawasan yang dikepung, yang mengorbankan 35 rakyat Palestin termasuk sepuluh kanak-kanak dan seorang wanita hamil.

Selain itu, beliau turut menegaskan akan kepentingan kesatuan dan kerjasama rakyat Palestin dalam menghadapi pencerobohan Zionis, yang mempengaruhi seluruh rakyat terutamanya di Gaza, Tebing Barat dan Baitulmaqdis.

“Baitulmaqdis Timur adalah ibu negara Palestin yang kekal sesuai dengan kesahihan undang-undang dan antarabangsa,” kata jurucakap Presiden Nabil Abu-Rudeinah.

Kenyataan itu muncul sebagai respon terhadap kenyataan pemimpin Yahudi Benjamin Netanyahu yang mendakwa bahawa Baitulmaqdis akan tetap menjadi ibu negara Israel. -Agensi


Mengaku terima rasuah, pegawai Imigresen didenda RM30,000

AYER KEROH, 28 Rabiulakhir 1442H, Isnin – Mahkamah Sesyen memerintahkan bayaran denda sebanyak RM30,000 ke atas seorang kakitangan Jabatan Imigresen, selepas mengaku bersalah terhadap tiga tuduhan pilihan menerima suapan bagi mendapatkan cap keluar masuk negara membabitkan warga asing, dua tahun lalu.

Pengakuan itu dibuat selepas semua pertuduhan dibacakan oleh jurubahasa mahkamah di hadapan Hakim Datuk Mohd Nasir Nordin.

Tertuduh, Muhamad Shafiq Suboh, 29, dikenakan hukuman denda RM10,000 bagi setiap tuduhan atau enam bulan penjara jika gagal membayar denda.

Mengikut pertuduhan pilihan pertama, pada 30 Julai lalu, tertuduh ketika menjawat jawatan Pegawai Imigresen Gred KP19 yang bertugas di Jabatan Imigresen Bangunan Sultan Iskandar Shah, Johor Bahru, didapati memperoleh suatu barang berharga tanpa balasan iaitu wang berjumlah RM360 oleh pemberi, Mohd Azril Azizan.

Pemberian itu adalah untuk mendapatkan perakuan cap keluar masuk pada pasport warga asing tanpa perlu keluar dari Malaysia, lapor Berita Harian.

Sementara, mengikut pertuduhan pilihan kedua dan ketiga, tertuduh turut didapati melakukan kesalahan sama yang membabitkan suapan masing-masing bernilai RM320 dan RM800.

Semua kesalahan itu dilakukan menerusi akaun CIMB Bank Berhad di Taman Mutiara Melaka, Batu Berendam membabitkan tiga transaksi berasingan pada Julai, Ogos dan September 2018.

Tertuduh yang tidak diwakili peguam didakwa mengikut seksyen 25(1) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 25(2) akta sama, yang memperuntukkan hukuman penjara tidak lebih 10 tahun atau denda sehingga RM 100,000 atau keduanya.

Tertuduh merayu supaya mahkamah mengenakan hukuman ringan dengan mengambil kira kesalahan itu adalah kali pertama dilakukannya, selain baru mendirikan rumah tangga Mac lalu serta bakal menerima cahaya mata pertama.

Pendakwaan yang dikendalikan Timbalan Pendakwa Raya Suruhanjaya Pencegahan Rasuah Malaysia (SPRM), Irwan Shah Abdul Samat bagaimanapun memohon hukuman berat, dengan mengambil kira kesalahan dilakukan tertuduh menggadaikan keselamatan negara, selain kes ini turut mendapat perhatian masyarakat.


Thailand lanjut perintah darurat sebulan lagi

BANGKOK, 9 Zulhijjah 1441H, Khamis – Thailand melanjutkan pelaksanaan darurat bagi tempoh sebulan lagi, sehingga penghujung Ogos, bagi mengurangkan kesan gelombang kedua penularan jangkitan COVID-19, semasa negara itu sedang mula membuka pintu sempadannya kepada warga asing terpilih, termasuk pekerja migran dari negara asing.

Mesyuarat Kabinet yang dipengerusikan Perdana Menteri Jen Prayuth Chan o-cha meluluskan lanjutan itu, yang tempoh darurat pada asalnya dijadualkan Jumaat ini.

Jurucakap kerajaan Thailand Narumon Pinyosinwat berkata, Kabinet bersetuju melanjutkan tempoh darurat, susulan nasihat daripada Majlis Keselamatan negara (NSC).

“Lanjutan itu adalah masih selaras dengan langkah kelonggaran terbaharu yang diumumkan sebelum ini, di mana semua perniagaan masih boleh kembali beroperasi,” katanya dalam persidangan media.

Minggu lepas Pusat Pentadbiran Situasi COVID-19 Thailand (CCSA) bersetuju membenarkan warga luar yang terpilih, termasuk pekerja migran dari negara luar terutama Kemboja, Myanmar, Laos dan Vietnam yang terlibat dalam sektor infrastruktur dan industri makanan, untuk memasuki Thailand.

Selain itu pelancong perubatan, warga asing yang mengambil bahagian dalam persidangan antarabangsa, pameran perdagangan, kru produksi filem asing, dan pemegang kad Thailand Elite (pemegang visa kediaman bagi kemasukan yang kerap dan visa penduduk jangka panjang) adalah antara mereka yang dibenarkan memasuki Thailand.

Sejak pelaksanaannya pada 26 Mac hingga 30 April, Thailand melanjutkan perintah darurat negara itu sebanyak empat kali bagi memerangi COVID-19.

Sehingga kini Thailand merekodkan 3,298 kes COVID-19 dengan 58 kematian.

Dalam tempoh 24 jam sebelum ini, Thailand merekodkan satu kes baharu COVID-19, melibatkan seorang tentera Thailand yang baru pulang dari menjalani latihan di Hawaii, Amerika. – Bernama


Kerajaan campuran tumbang, Perdana Menteri Belanda letak jawatan

LONDON, 19 Zulhijjah 1444H, Sabtu – Perdana Menteri Belanda, Mark Rutte mengumumkan peletakan jawatannya pada Jumaat selepas kerajaan gabungan empat parti tumbang akibat perselisihan faham mengenai dasar imigresen, lapor Agensi Anadolu.

Keputusan Perdana Menteri Belanda yang paling lama berkhidmat untuk berundur dibuat selepas kejatuhan gabungan parti pemerintah yang gagal mencapai persetujuan tentang cara menangani pencari suaka yang memasuki negara itu.

Selepas berhari-hari rundingan antara anggota Kabinet utama yang diketuai oleh Rutte, satu perjanjian tidak dapat dicapai dan pakatan pemerintah tumbang, lapor NL Times sebelum ini, memetik sumber.

Kejatuhan kerajaan gabungan itu menamatkan penggal keempat Kabinet Rutte yang mengangkat sumpah pada 10 Januari 2022. – Bernama


Malaysia perlu aktor, gagasan politik baharu untuk akhiri kemelut

Oleh Athirah Huda Zalhe

BANGI, 26 Jamadilawal 1442H, Ahad – Tiada jalan penyelesaian mudah untuk mengakhiri kemelut politik negara melainkan dengan wujudnya kerajaan interim di bawah perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Apatah lagi, ketidaktentuan politik yang berlaku ketika ini memberi bayangan akan berterusan untuk tempoh lama, dan berisiko memberi kesan kepada pertumbuhan ekonomi serta menggugat keselamatan negara.

Atas sebab itu, hanya dengan wujudnya kerajaan interim di bawah Yang di-Pertuan Agong sahaja menjadi pilihan yang ada untuk meredakan kemelut – perebutan kuasa yang berlaku sejak Februari tahun lalu, kata Amir Ikatan Muslimin Malaysia (ISMA), Ustaz Abdullah Zaik Abd Rahman.

Beliau berkata, negara kini memerlukan pembentukan politik baharu, di mana ia dianggotai oleh ‘aktor’ serta gagasan yang baharu.

“Parti dan aktor politik sedia ada sudah tamat tempoh sah laku. Semua parti-parti yang ada sudah hilang idealisme dan hala tuju perjuangan.

“Sebaliknya, yang ada hanya kerangka besar yang masih ada pengikut taksub yang mencari makan dan pemimpin yang ada mereka yang mengambil kesempatan atas reputasi silam parti-parti itu untuk kepentingan peribadi masing-masing,” katanya kepada Ismaweb.net, hari ini.

Beliau berkata, sekalipun wujud pakatan baharu selepas ini, ‘aktor’ atau pemimpinnya akan tetap dengan perangai yang sama iaitu mudah ‘melompat’, ‘dibeli’ dan menjatuhkan antara satu sama lain.

“Sebab itu rakyat perlu faham dan harus berfikir secara merdeka.

“Keluar daripada ketaksuban dan mula melakar semula politik baharu dengan agenda dan pimpinan yang baru,” katanya.

Kebelakangan ini, suasana politik negara kembali ‘panas’ apabila desas-desus wujud dua kem di dalam UMNO yang menolak dan menyokong kerajaan ditadbir Tan Sri Muhyiddin Yassin.

Malah, Ahli Parlimen UMNO juga didakwa ada yang mula menarik balik sokongan mereka terhadap Muhyiddin, sekali gus menjadikan kedudukannya sebagai Perdana Menteri berisiko berakhir.


PRU15: Rundingan agihan kerusi Bersatu, PAS capai 30 peratus

KUALA LUMPUR, 11 Ramadan 1442H, Jumaat – Rundingan pengagihan kerusi Parlimen dan Dewan Undangan Negeri (DUN) antara Bersatu dengan PAS bagi Pilihan Raya Umum ke-15 (PRU15) kini mencapai 30 peratus dan dijangka diselesaikan secepat mungkin.

Timbalan Presiden Bersatu Datuk Seri Ahmad Faizal Azumu berkata perkembangan itu melibatkan rundingan agihan kerusi bagi kawasan di Semenanjung dan pada masa sama, rundingan dengan rakan komponen Perikatan Nasional (PN) yang lain khususnya di Sabah juga diteruskan.

Beliau yang turut mengetuai Bersatu dalam perundingan kerusi bagi PN pada PRU15 itu menjelaskan, beberapa sesi perjumpaan akan dilakukan sehingga rundingan itu selesai.

“Saya jangka rundingan akan selesai tidak lama lagi dan kita juga syorkan supaya setiap parti kemukakan kerusi yang ingin mereka bertanding sebelum teruskan perbincangan,” katanya ketika ditemui pemberita pada majlis penutup Program Srikandi Muda Leadership Empowerment di ibu negara, hari ini.

Ahmad Faizal berkata perbincangan itu bagi memastikan tiada pertindihan kerusi berlaku antara parti komponen dalam PN.

Baru-baru ini, satu perjumpaan diadakan antara Bersatu dengan PAS bagi membincangkan pembahagian kerusi PRU15. – Bernama


Bela nasib penjaja, peniaga kecil

HARI INI saya dapat turun bertemu dan beramah mesra dengan penjaja-penjaja di sekitar IM2 dan Cenderawasih.

Para penjaja ini berkongsi pelbagai kesukaran yang mereka alami sepanjang menjadi penjaja. Antaranya, kesukaran mendapatkan pinjaman perniagaan, isu fasiliti perniagaan yang daif dan tersepit di antara kenaikan harga bahan mentah dan menetapkan harga jualan semasa.

Saya melihat penyelesaian kepada isu ini perlu perlu bersifat merawat punca masalah dan jangka panjang. Dalam banyak inisiatif yang telah dilakukan kerajaan pusat dan negeri bagi membantu golongan usahawan dan peniaga, mereka mungkin mewakili ‘blind spot’ yang belum diterokai.

Pemerkasaan penjaja – penjaja kecil ini perlu meliputi melengkapkan mereka dengan aspek pengetahuan perniagaan dan kemahiran keusahawanan, disamping inisiatif bantuan kewangan agar mereka boleh membina perniagaan yang lestari.

Kelestarian dan pemerkasaan kelompok ini adalah penting kerana ia akan menyumbang kepada ekonomi negeri.

Undi Calon No. 4 N13 DUN Semambu
Undi Pejuang untuk Berjasa
Dr Rashidah Abd Rahman


Tajuk buku ‘Gay Is Okay! terang-terangan promosi LGBT

BANGI, 21 Rejab 1443H, Rabu – Belum selesai isu anak-anak Loh Siew Hong, negara dikejutkan dengan keputusan Mahkamah Tinggi Kuala Lumpur yang membenarkan permohonan penulis dan penerbit buku Gay Is Okay! A Christian Perspective untuk membatalkan perintah pengharaman Kementerian Dalam Negeri (KDN).

Terdahulu, Hakim Mahkamah Tinggi, Datuk Noorin Badaruddin ketika membaca keputusannya dilaporkan berkata, kandungan buku itu tidak membuktikan fakta atau asas undang-undang yang menyebabkan KDN mengharamkannya.

Jelasnya, KDN ketika itu telah mengeluarkan arahan pengharaman mengikut Seksyen 7 (1) Akta Mesin Cetak dan Penerbitan 1984 dengan alasan kandungannya memudaratkan ketenteraman, moral dan kepentingan awam.

Bagaimanapun, kata Noorin, setelah meneliti keseluruhan buku itu, kandungan berkaitan homoseksual buku itu hanya daripada sudut perspektif agama Kristian.

Mengulas perkara itu, Ketua Pemuda BERJASA, Ustaz Fahmi Bazlan berpendapat, tajuk buku berkenaan dilihat mempromosikan golongan songsang lesbian, gay, biseksual dan transgender (LGBT).

“Hari ini tular, keputusan Mahkamah Tinggi semalam membatalkan sekatan terhadap jualan dan sebaran buku yang dilakukan oleh KDN berjudul ‘Gay Is Okay’.

“Kes dibatalkan kerana kandungan tidak mengandungi sebarang bentuk keraguan munasabah.

“Kalaupun kandungan tak salah, tajuk itu terang-terang promosi LGBT,” katanya menerusi hantaran di akaun Facebook beliau hari ini.

KDN sebelum itu mengeluarkan perintah pengharaman itu pada 27 November 2020 terhadap buku yang ditulis Ngeo Boon Lin dan penerbitnya, Chong Ton Sin.

Menteri Dalam Negeri, Datuk Seri Hamzah Zainudin berhujah walaupun tiada kejadian tidak diingini berlaku sepanjang tempoh tujuh tahun sejak buku itu diterbitkan, ia masih dianggap sebagai promosi homoseksual yang masih boleh menjejaskan umum.


Bajet 2023: Kerajaan perlu tumpu isu kadar faedah tinggi, rumah tak dijual

KUALA LUMPUR, 7 Rabiulawal 1444H, Selasa – Kerajaan disarankan memberi keutamaan menyelesaikan isu kadar faedah pinjaman perumahan yang tinggi serta menangani masalah rumah tidak terjual menerusi Bajet 2023 yang akan dibentangkan di Dewan Rakyat 7 Okt ini.

Pensyarah Fakulti Ekologi Manusia Universiti Putra Malaysia Prof Dr Ahmad Hariza Hashim berkata kadar faedah yang dikenakan buat masa ini kepada peminjam terutama golongan B40 dilihat sangat tinggi malah penjualan harga rumah seperti Program Perumahan Rakyat (PPR) masih mahal serta di luar kemampuan mereka.

“Justeru, perlu diberi bantuan kewangan atau pengurangan kadar faedah pinjaman atau sebaiknya diperkenalkan kadar faedah bebas untuk golongan ini supaya dapat memudahkan mereka memiliki rumah,” kata pensyarah kajian perumahan itu kepada Bernama.

Mengenai isu rumah tidak terjual, beliau mencadangkan kerajaan memperluaskan skim Rumah Sewa Untuk Beli (RTO) bagi unit rumah tidak menerusi bantuan kewangan atau pinjaman dengan kadar faedah lebih rendah kepada individu yang berminat membeli unit rumah tidak terjual.

“Memang diakui banyak rumah tidak terjual seperti pernah dilaporkan pada Julai lepas melibatkan 35,592 unit rumah termasuk lebih 10,000 unit rumah Projek Perumahan 1Malaysia (PR1MA) yang tidak terjual.

“Maka, konsep RTO wajar diperluaskan untuk rumah yang tidak terjual ini kerana ia sudah dalam pasaran, sekali gus dapat membantu atau menawarkan pengurangan beban kewangan kepada pemaju,” katanya sambil menambah kerajaan juga perlu memberi insentif khas kepada pemaju yang mengamalkan skim RTO.

Peguam hartanah dari Tetuan Nazri Azmi Islinda Datuk Nazri Mustafa berkata saban tahun, ramai rakyat masih gagal memiliki rumah justeru, beliau menyarankan agar kerajaan terutama Kementerian Perumahan dan Kerajaan Tempatan (KPKT) mengawal harga rumah serta bahan-bahan binaan.

Menurutnya, KPKT perlu membuat penilaian sendiri terhadap sesuatu projek perumahan dengan memastikan harga jualan rumah daripada pihak pemaju mengikut pasaran sebenar yang ditetapkan sebelum memberi kelulusan kepada pemaju.

“Ini kerana ada amalan rebat oleh pihak pemaju yang diberikan kepada pembeli untuk memastikan jumlah pembiayaan dapat diperoleh lebih daripada harga jualan rumah sebenar.

“Namun, situasi ini menjadikan ansuran bulanan lebih tinggi berbanding harga asal sehingga ada unit yang baru disiapkan sudahpun tersenarai untuk dilelong,” katanya menambah KPKT juga perlu mengehadkan kelulusan projek perumahan untuk mengurangkan penawaran berlebihan sekali gus mengurangkan jumlah unit rumah tidak terjual di negara ini.

Ketua Pegawai Eksekutif Kumpulan Max Capital Management Holdings Ltd Max Shangkar pula berkata kerajaan boleh memperuntukan bajet dalam program perumahan dengan memfokus penyediaan rumah bagi rakyat yang tidak mempunyai rumah atau mereka yang menyewa rumah.

“Ini boleh dicapai dengan bekerjasama antara pemilik tanah atau pemaju untuk membina lebih banyak rumah mampu milik yang berkualiti di lokasi yang sesuai, malah dengan belanjawan sedia ada, kerajaan boleh memudahkan proses rakyat untuk membeli atau menyewa rumah.

“Contohnya, kerajaan melaksanakan program membantu golongan B40 yang membeli rumah pertama tanpa wang pendahuluan. Bantuan kewangan juga boleh dihulurkan kepada golongan yang memerlukan (B40) untuk membeli atau menyewa rumah,” katanya.

Beliau turut menggesa kerajaan khususnya KPKT untuk memanfaatkan serta menambah baik inisiatif sedia ada bagi meningkatkan kualiti perumahan di negara ini menerusi Bajet 2023. – Bernama


Knesset lulus undang-undang benar Israel isytihar warga asing sebagai pengganas

TEL AVIV, 30 Rabiulakhir 1445H, Selasa – Knesset (Parlimen negara haram Israel) meluluskan undang-undang membenarkan warga asing diisytiharkan sebagai pengganas walaupun tidak dilabelkan sedemikian di luar negara.

Undang-undang baharu itu, yang telah diluluskan dengan undian terakhir melalui sokongan 17 anggota Knesset dan ditentang oleh seorang penggubal undang-undang, meminda undang-undang antikeganasan sedia ada Israel.

“Knesset Israel meluluskan pindaan kepada undang-undang yang membenarkan Israel mengisytiharkan warga asing sebagai pengganas walaupun sebelum ini mereka tidak diisytiharkan sedemikian oleh badan yang diberi kuasa di luar negara.

“Pindaan itu, yang diluluskan oleh Knesset dalam undian kedua dan ketiga, menyatakan bahawa Menteri Pertahanan akan dapat secara bebas dan serta-merta mengisytiharkan warga asing sebagai pengganas,” lapor akhbar Haaretz.

Menteri Pertahanan sebelum ini hanya boleh berbuat demikian jika badan yang diberi kuasa di luar Israel telah melabelkan individu tersebut sedemikian.

Mengikut pindaan itu, takrifan semasa undang-undang mengenai pengganas akan diperluaskan untuk memasukkan individu yang terlibat dalam aktiviti pembiayaan organisasi pengganas (menurut Israel) atau menyokongnya walaupun individu tersebut bukan ahli organisasi itu.

Nota penjelasan yang mengiringi undang-undang itu dalam undian terakhirnya menyatakan bahawa syarat yang dikenakan sebelum ini untuk bergantung pada badan asing yang diiktiraf, mengehadkan dalam menangani memerangi keganasan secara umum dan pembiayaan keganasan khususnya.

Sebagai tambahan kepada undang-undang itu, Knesset juga melaksanakan langkah untuk memberikan kewarganegaraan kehormat kepada warga asing yang mati ketika berperang dalam perkhidmatan keselamatan Israel.

Ahli keluarga terdekat boleh memohon kepada Kementerian Dalam Negeri untuk membatalkan kewarganegaraan jika mereka mahu, dan ia akan dibatalkan ‘seolah-olah ia tidak pernah diberikan sama sekali,’ menurut bacaan daripada jurucakap Knesset.

Kewarganegaraan kehormat ini tidak akan memberikan hak kepada ahli keluarga mangsa. – Agensi


75,000 penduduk Palestin hilang tempat tinggal angkara serangan rejim penjajah

GENEVA, 8 Syawal 1442H, Khamis – Sekurang-kurangnya 75,000 rakyat Palestin kehilangan tempat tinggal akibat serangan rejim pengganas Israel yang berterusan di Gaza.

Jurucakap Pejabat Pertubuhan Bangsa-Bangsa Bersatu (PBB) untuk Penyelarasan Hal Ehwal Kemanusiaan (OCHA) Jens Laerke berkata, keadaan kekal membimbangkan secara keseluruhan.

“Serangan rejim negara haram terhadap penduduk Palestin di seluruh Tebing Barat, termasuk di Baitulmaqdis Timur meningkat,” katanya.

Beliau berkata, semua pihak harus bersetuju menghentikan serangan kemanusiaan sehingga gencatan senjata dicapai.

“Ia bagi memastikan kakitangan kemanusiaan dan barangan bantuan kecemasan dapat masuk dan keluar dari Gaza dengan selamat,” katanya.

Kementerian Kesihatan Palestin berkata, kira-kira 227 rakyat Palestin terbunuh termasuk 64 kanak-kanak dan 38 wanita, manakala 1,620 lain cedera dalam serangan rejim pengganas Israel di Semenanjung Gaza sejak 10 Mei lalu.

Rejim pengganas Israel telah menyasarkan serangan ke pusat kesihatan, pejabat media dan kawasan perumahan rakyat Palestin.

Sementara itu, OCHA melaporkan bahawa jumlah korban rakyat Palestin di Tebing Barat pada 19 Mei adalah sebanyak 25 orang termasuk empat kanak-kanak manakala 6,309 lagi cedera.

Selain itu, OCHA merekodkan jumlah kumulatif orang yang kehilangan tempat tinggal sejak 10 Mei adalah seramai 75,000.

Daripada jumlah itu, 47,000 orang mencari perlindungan di 58 Agensi Kerja dan Bantuan Palestin (UNRWA) di seluruh Gaza.

Malah, 28,700 lagi dilaporkan tinggal bersama keluarga angkat. -Agensi


Lebih sejuta pelarian kanak-kanak perang Russia-Ukraine

GENEVA, 8 Syaaban 1443H, Jumaat – Lebih sejuta kanak-kanak telah melarikan diri dari Ukraine ketika perang Russia terus melanda negara itu, kata Tabung Kanak-kanak Pertubuhan Bangsa-Bangsa Bersatu (UNICEF) pada Khamis.

Agensi PBB itu berkata, kebanyakan kanak-kanak menyeberang ke Poland, Hungary, Slovakia, Moldova dan Romania bersama keluarga mereka untuk melarikan diri daripada perang.

“Jumlah kanak-kanak yang melarikan diri sangat mengejutkan, satu petunjuk betapa terdesaknya keadaan untuk kanak-kanak dan keluarga di Ukraine.

“Kanak-kanak meninggalkan semua yang mereka tahu untuk mendapatkan keselamatan. Ini menyayat hati,” kata Pengarah Serantau UNICEF untuk Eropah dan Asia Tengah, Afshan Khan.

Sekurang-kurangnya 37 kanak-kanak telah terbunuh dan 50 yang lain cedera dalam tempoh kurang dua minggu, kata Pengarah Eksekutif UNICEF, Catherine Russell.

UNICEF mengulangi gesaannya untuk akses kemanusiaan yang selamat, pantas dan tanpa halangan untuk mereka yang memerlukan, termasuk laluan selamat kepada orang awam bagi mendapatkan akses perkhidmatan serta perlindungan.

Agensi PBB itu merayu AS$349 juta untuk mengelakkan kemerosotan kebajikan kanak-kanak di Ukraine dan negara jirannya.

Peperangan Russia terhadap Ukraine yang bermula pada 24 Februari telah mengundang kecaman antarabangsa, dan membawa kepada sekatan kewangan ke atas Moscow serta mendorong syarikat global keluar dari Russia.-  Agensi


Guan Eng disiasat langgar perintah kuarantin kendiri

GEORGETOWN, 2 Safar 1443H, Khamis – Polis Diraja Malaysia (PDRM) mengesahkan telah membuka kertas siasatan terhadap Setiausaha Agung DAP, Lim Guan Eng yang didakwa melanggar perintah kuarantin kendiri dengan menghadiri Persidangan Dewan Undangan Negeri (DUN) Pulau Pinang dan keluar ke tempat awam untuk mengedarkan bakul makanan.

Ketua Polis Pulau Pinang, Datuk Mohd Suhaily Mohd Zain berkata, kertas siasatan dibuka selepas polis menerima beberapa laporan yang dibuat terhadap Guan Eng.

Sehubungan itu, beliau berkata, polis akan menyoal siasat Guan Eng selepas proses kuarantin kendirinya tamat pada 10 September ini.

“Setakat ini, pihak polis menerima tiga laporan mengenai isu tersebut, siasatan telah bermula dan dijalankan di bawah Kertas Enkuiri Polis (KEP),” katanya seperti dilapor Sinar Online, hari ini.

Katanya, selain mengambil keterangan daripada pihak yang membuat laporan, polis juga merekodkan keterangan Setiausaha Dewan Undangan Negeri (DUN), Mohd Roshidi Azmi dan pihak Kementerian Kesihatan Malaysia (KKM).

Bekas Ketua Menteri Pulau Pinang itu dalam satu kenyataan hari ini, berkata kedua-dua dakwaan yang dibuat terhadapnya adalah tidak benar.

Katanya, beliau hanya diberitahu berkemungkinan menjadi kontak rapat dengan seorang pesakit positif COVID-19 pada 1 September lalu ketika menghadiri sidang DUN pada keesokan harinya.

Beliau kemudiannya terus tinggal di rumah dan menjalani kuarantin kendiri sebelum diuji negatif.

“Pada 6 September, Kementerian Kesihatan secara rasminya mengeluarkan arahan kuarantin kendiri di rumah dari 1 sehingga 10 September dan mewajibkan saya memakai gelang merah jambu, yang mana saya tidak keluar ke tempat awam selepas itu,” katanya.

Manakala, mengenai pengedaran bakul makanan pula, Guan Eng berkata, beliau tidak keluar mengedar bakul makanan selepas 2 September seperti yang didakwa beberapa pihak berdasarkan hantaran di dalam media sosial Facebooknya.

Katanya, hantaran Facebook pengedaran bakul makanan itu dilakukan beberapa kali pada atau sebelum 31 Ogos di kawasan Parlimennya di Bagan.


Apa nak jadi, pemimpin Cina tetap dilantik jawatan penting walaupun kalah teruk

BANGI, 12 Safar 1442H, Rabu – Presiden gerakan Islam, Ikatan Muslimin Malaysia (ISMA), Haji Aminuddin Yahaya kesal dengan kenyataan Ketua Menteri Sabah, Datuk Hajiji Noor yang mahu membincangkan isu tiada wakil masyarakat Cina dalam Kabinet baharu negeri.

Beliau beranggapan tindakan itu hanya bermotifkan politik yang merugikan kerana akhirnya memberikan talian hayat dan parti itu – Cina – terus relevan walaupun sudah lama mati.

Tegasnya, banyak lagi ruang atau cara yang lebih efektif bagi memastikan suara masyarakat itu untuk didengari dengan memberikan khidmat yang baik, bukannya dengan memberikan jawatan menteri, syarikat berkaitan kerajaan (GLC) atau apa-apa lain yang tidak relevan.

“Apalah nak jadi dengan pemimpin-pemimpin Bumiputera kita ini. Selepas memenangi pilihan raya di Sabah, mereka berfikir pula mengenai wakil Cina dalam Kabinet negeri kerana tiada seorang pun calon berbangsa Cina dari Barisan Nasional (BN) atau Perikatan Nasional (PN) yang menang bertanding untuk dijadikan menteri.

“Dalam PRN Sabah baru-baru ini, pengundi Cina ‘solid’ mengundi DAP yang menggunakan logo parti Warisan sehingga semua calon MCA hilang deposit. Itu pun mereka gagal walaupun ada kerusi yang ditandingi adalah majoriti tipis pengundi Bumiputera dan menggunakan logo Barisan Nasional.

“Betapa kuatnya rakyat terutama masyarakat Cina menolak mereka di sana. Ini juga termasuk calon-calon Cina lain yang mewakili parti-parti kecil yang bertanding menggunakan logo PN,” katanya dalam satu kenyataan hari ini.

Sebelum ini, Hajiji Noor berkata, ketiadaan wakil masyarakat Cina adalah antara pertimbangan yang akan diambil kira dalam pelantikan lima lagi jawatan menteri, selain jawatan pembantu menteri bagi melengkapkan barisan Kabinet negeri.

“Kita akan melihat perkara itu sebab kita ada lagi lima menteri lain yang akan mengangkat sumpah. Itu kita akan bincang dengan rakan dalam PN, BN dan PBS. Kita buat yang terbaik untuk mentadbir negeri Sabah ini,” katanya.

Dengan perkembangan yang berlaku, Haji Aminuddin berkata, ini membuktikan bahawa orang Cina akan tetap mempunyai wakil dalam Kabinet negeri walau siapa pun yang menang.

“Mereka akan meletakkan undi secara bersepadu kepada DAP dengan harapan Gerakan Rakyat Sabah (GRS) tidak akan menjadi kerajaan. Pada masa sama, mereka tidak perlu risau kerana walau apapun yang berlaku, pemimpin-pemimpin Bumiputera akan sentiasa ‘terhegeh-hegeh’ memastikan pengaruh mereka sentiasa ada ‘di dalam’.

“Lihatlah, bagaimana ‘baiknya’ orang-orang Bumiputera kepada kaum minoriti. Walaupun ditolak sehingga tersungkur, mereka tetap membelai-belai dengan penuh kasih sayang.

“Trend ini sama sahaja di Semenanjung dan Persekutuan. Mereka tetap akan dilantik menjawat jawatan-jawatan penting seperti menteri, senator, pengerusi GLC, dan sebagainya walaupun kalah teruk,” katanya.


Majikan hentikan pekerja tempatan, ganti pekerja asing berdepan tindakan

BANGI, 8 Syaaban 1444H, Rabu – Majikan atau syarikat yang didapati memberhentikan pekerja tempatan selepas mendapat tenaga kerja asing akan dibatalkan kelulusan kuota yang diberikan Kementerian Sumber Manusia (KSM).

Menterinya, V Sivakumar berkata, majikan atau syarikat boleh dikenakan denda sehingga RM50,00 bagi setiap kesalahan bertentangan dengan Akta Kerja 1955.

“Saya ingin memberi peringatan tegas kepada majikan dan syarikat tempatan bahawa kelulusan kuota dan kebenaran penggajian pekerja asing kepada mereka adalah bagi menampung kekurangan tenaga dan bukan sesekali dijadikan alasan bagi menggantikan pekerja tempatan sedia ada.

“KSM menerima banyak aduan mengenai syarikat-syarikat tempatan yang sudah mendapat kelulusan kuota pekerja asing dan kemudiannya mengambil tindakan pemberhentian terhadap pekerja tempatan,” katanya dalam kenyataan, hari ini.

Terdahulu, KSM menerima kes pemberhentian 102 pekerja tempatan di Pulau Pinang.

Sebelum ini, Kongres Kesatuan Sekerja Mallaysia (MTUC) mengecam tindakan sebuah syarikat di Nilai, Negeri Sembilan yang didakwa menggajikan buruh asing bagi mengganti pekerja tempatan.

Justeru katanya, KSM dengan kerjasama Kementerian Dalam Negeri (KDN) melaksanakan Pelan Kelonggaran Pekerja Asing mulai 17 Januari sehingga 31 Mac ini.

Katanya, ia bertujuan menyegerakan kelulusan permohonan kuota pekerja asing di lima sektor kritikal iaitu perladangan, perkilangan, pembinaan, pertanian dan perkhidmatan.

Beliau pada masa sama menggesa majikan mengutamakan pekerja tempatan sebelum menggajikan buruh asing.

“Saya juga menasihatkan majikan bahawa setiap kekosongan pekerjaan yang ada di dalam negara ini perlu diberi keutamaan kepada rakyat dan pekerja tempatan,” katanya.


SUHAKAM lebih ‘juarakan’ golongan songsang berbanding Islamofobia?

BANGI, 2 Rabiulawal 1443H, Sabtu – Pertubuhan-Pertubuhan Pembela Islam Malaysia (PEMBELA) meluahkan rasa kecewa dengan Laporan Separuh Penggal oleh Suruhanjaya Hak Asasi Manusia Malaysia (SUHAKAM) mengenai Kitaran Ketiga Penilaian Berkala Sejagat (UPR).

Menerusi laporan tersebut, SUHAKAM antaranya mencadangkan kepada kerajaan untuk memiliki pendekatan inklusif terhadap hak untuk kesihatan yang merangkumi penjagaan kesihatan yang dapat diakses dan berpatutan kepada semua orang di Malaysia termasuk masyarakat yang rentan dan pelbagai seperti lelaki, wanita, non-binari, LGBTQ+ dan pekerja migran.

SUHAKAM juga mendesak Kementerian Pendidikan dan pihak berkuasa agama untuk berkomitmen dalam menjaga persekitaran pendidikan, di mana martabat kanak-kanak dihormati dan diskriminasi atas dasar orientasi seksual dan identiti jantina dihapuskan.

Jika diperhatikan, tidak ada sepatah pun perkataan ‘Islamofobia’ disebut dalam laporan itu, di mana terlalu banyak isu-isu pencabulan hak asasi di Malaysia juga berlaku antaranya pekerja dibelasah majikan kerana berpuasa.

Pengerusi PEMBELA, Haji Aminuddin Yahaya berkata, ia tidak pun disebut walaupun ianya isu nasional yang terang-terang mencabul hak seseorang.

“Malah, ‘Islam’ banyak disebut dalam konteks Islam yang menjadi masalah (bagi mereka), seperti isu murtad, pertikaian penjagaan anak, masalah jabatan agama dan mahkamah syariah.

“Yang lebih menghampakan lagi, kes Adib langsung tidak disebut. Tidakkah mereka memperjuangkan hak penjawat awam untuk bekerja dengan selamat?

“Alangkah baiknya jika kes Adib ini dibawa oleh SUHAKAM ke pentas dunia (Pertubuhan Bangsa-Bangsa Bersatu) sebagai pengabaian hak asasi penjawat awam, tetapi golongan songsang juga yang dijuarakan,” katanya dalam kenyataan, hari ini.

Beliau mengingatkan bahawa SUHAKAM tidak ubah seperti wakil kerajaan dalam perihal hak asasi manusia di UPR, justeru apa yang ditulis oleh suruhanjaya itu secara tidak langsung adalah pendirian kerajaan.

“Saya dapat maklumat, bahawa Naib Pengerusi SUHAKAM adalah seorang ustazah dan dilantik atas latar belakang syariah yang dimilikinya.

“Apakah SUHAKAM mengabaikan input daripada beliau, ataupun beliau sendiri berdiam diri melihat kemungkaran-kemungkaran ini? Atau lebih teruk beliau sendiri memperjuangkannya?” soalnya.